/* COM/2012/0496 final - 2011/0276 (COD) */ /* COM/2012/0496 final - 2011/0276 (COD) */





MEMORANDUM TA’ SPJEGAZZJONI 1. IL-KUNTEST TAL-PROPOSTA Il-Kummissjoni ppreżentat il-proposti tagħha għal Regolament li jistabbilixxi d-dispożizzjonijiet komuni dwar il-FEŻR, il-FSE, il-FK, il-FAEŻR u l-FEMS u d-dispożizzjonijiet ġenerali dwar il-fondi tal-politika ta’ koeżjoni fis-6 ta’ Ottubru 2011 (COM (2011) 615 finali). Din il-proposta għal Regolament dwar id-Dispożizzjonijiet Komuni (RDK) ippreveda l-adozzjoni ta’ Qafas Strateġiku Komuni (QSK) li: "… jittrasforma l-objettivi tal-Unjoni f'azzjonijiet ewlenin għall-Fondi tal-QSK, sabiex jipprovdi direzzjoni strateġika aktar ċara għall-proċess ta’ programmazzjoni fil-livell tal-Istati Membri u tar-reġjuni. Il-Qafas Strateġiku Komuni għandu jiffaċilita l-koordinazzjoni settorjali u territorjali tal-intervent tal-Unjoni taħt il-Fondi tal-QSK u ma' politiki u strumenti oħrajn tal-Unjoni. Għaldaqstant il-Qafas Strateġiku Komuni għandu jistabbilixxi l-oqsma ewlenin ta’ appoġġ, sfidi territorjali li għandhom jiġu indirizzati, objettivi politiċi, oqsma prijoritarji għal attivitajiet ta' koperazzjoni, mekkaniżmi ta’ koordinazzjoni u mekkaniżmi għal koerenza u konsistenza mal-politiki ekonomiċi tal-Istati Membri u tal-Unjoni.” (Il-Premessi 14 u 15) Il-proposta tal-Kummissjoni stipulat l-għanijiet u l-kontenut tal-QSK fl-Artikoli 10 u 11 tar-RDK. L-Artikolu 12 tal-proposta ppreveda li l-Qafas Strateġiku Komuni se jkun adottat mill-Kummissjoni bħala att iddelegat. Kemm il-Kunsill kif ukoll il-Kumitat REGI tal-Parlament Ewropew indikaw li jixtiequ jaraw il-QSK adottat bħala anness għar-Regolament u mhux bħala att iddelegat. Fid-dawl ta’ dan u sabiex ikun iffaċilitat kompromess bejn l-istituzzjonijiet, il-Kummissjoni qed tippreżenta din il-proposta leġiżlattiva emendata li tissepara l-elementi tal-QSK bejn anness ġdid (Anness I) għal mar-RDK u att iddelegat. Il-Kummissjoni ssostni, madankollu, li l-elementi kollha, kemm jekk inklużi fl-anness jew fl-att iddelegat, jibqgħu elementi mhux essenzjali għall-iskop tal-Artikolu 290 tat-Trattat dwar il-Funzjonament tal-Unjoni Ewropea u għalhekk jistgħu jiġu emendati permezz ta’ att iddelegat. L-elementi essenzjali jinsabu fl-Artikoli 11 u 12 tar-RDK. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Dokument ta’ ħidma tal-persunal tal-Kummissjoni li jistabbilixxi l-elementi ewlenin tal-QSK ġie ippubblikat fl-14 ta’ Marzu 2012 (SWD (2012) 61) sabiex jiffaċilita id-diskussjoni. Wara l-eżaminazzjoni tad-dokument ta’ ħidma tal-persunal, il-Kunsill u l-Kumitat REGI tal-Parlament Ewropew żammew il-pożizzjoni tagħhom li l-QSK għandu jiġi adottat bħala anness għar-RDK. It-tnejn li huma jikkunsidraw li l-QSK huwa element essenzjali tal-att leġislattiv, għax isostnu li l-QSK jesprimi għażliet politiċi dwar l-aspetti fundamentali tal-politika ta' Koeżjoni. L-emendi korrispondenti ġew inklużi fi strateġija ġenerali parzjali adottata mill-Kunsill għall-Affarijiet Ġenerali fl-24 ta’ April 2012 u fl-abbozzi ta’ rapporti tal-Kumitat REGI tal-PE. Twettqet Valutazzjoni tal-Impatt għall-proposti leġiżlattivi oriġinali. 3. L-ELEMENTI LEGALI TAL-PROPOSTA Il-proposta leġiżlattiva emendata taqsam elementi tal-QSK bejn anness ġdid (Anness I) għar-RDK u att iddelegat. Id-dispożizzjonijiet dwar il-QSK li jinsabu fl-anness huma elementi mhux essenzjali tal-att leġislattiv f'termini tal-Artikolu 290 tat-TFUE, u għaldaqstant jistgħu jiġu mmodifikati permezz ta’ att iddelegat. L-Anness il-ġdid fih erba’ taqsimiet dwar 1) il-mezzi sabiex ikun hemm koerenza u konsistenza mal-politiki ekonomiċi tal-Istati Membri u l-Unjoni, 2) il-mekkaniżmi ta’ koordinazzjoni bejn il-Fondi tal-QSK kif ukoll ma’ politiki u strumenti oħra rilevanti tal-Unjoni, 3) il-prinċipji orizzontali u l-għanijiet ta’ politika transversali u 4) l-arranġamenti sabiex jiġu indirizzati l-isfidi territorjali. Dawn it-taqsimiet fil-biċċa l-kbira se jibnu fuq it-taqsimiet 3, 4 u 5 tad-dokument ta’ ħidma tal-persunal tal-Kummissjoni u l-elementi rilevanti tal-Annessi I u II tagħha, b’lingwa li tiġi adattata għar-rekwiżiti ta’ test regolatorju. L-att iddelegat mill-banda l-oħra se jkun fih żewġ taqsimiet: 1) it-taqsimiet dwar l-azzjonijiet indikattivi ta’ valur miżjud Ewropew għoli u l-prinċipji korrespondenti għat-twettiq u 2) il-prijoritajiet għall-koperazzjoni. Dawn huma fil-biċċa l-kbira msejsa fuq l-Annessi I u II tad-dokument ta’ ħidma tal-persunal, u għal darba oħra bl-adattamenti legali meħtieġa. Iċ-ċifri inklużi fit-taqsima dwar il-qafas finanzjarju u fl-istqarrija finanzjarja leġiżlattiva ġew aġġornati sabiex iqisu l-proposta emendata tal-Kummissjoni għall-qafas finanzjarju multiannwali 2014-2020[1]. 4. IMPLIKAZZJONIJIET BAĠITARJI Il-proposta emendata mhu se jkollha l-ebda implikazzjoni baġitarja. Id-disponibbiltà ta’ dejta ġdida u ta’ previżjonijiet makroekonomiċi, kif ukoll l-adeżjoni tar-Repubblika tal-Kroazja, jirriżultaw madankollu f'tibdil fil-pakkett ta’ Koeżjoni. 5. SOMMARJU TAL-EMENDI L-emenda tirrigwarda tibdil fil-Premessi 14, 15, 16, 83, 84 u 88, u l-Artikoli 2, 10, 11, 12, 14, 141 u 142. L-Anness I ġdid ġie wkoll miżjud, li kkawża tibdil fin-numerazzjoni tal-annessi f'xi artikoli addizzjonali (19, 83, 86, 87, 105, 106 u 107). Id-dikjarazzjoni finanzjarja leġiżlattiva ġiet ukoll aġġornata. 2011/0276 (COD) Proposta emendata għal REGOLAMENT TAL-PARLAMENT EWROPEW U TAL-KUNSILL li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew koperti mill-Qafas Strateġiku Komuni u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta' Koeżjoni u li jħassar ir-Regolament tal-Kunsill (KE) Nru 1083/2006 IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 177 tiegħu, Wara li kkunsidra l-proposta li saret mill-Kummissjoni Ewropea, Wara li ntbagħat l-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[2] Wara li kkunsidraw l-opinjoni tal-Kumitat tar-Reġjuni[3], Wara li kkunsidrat l-opinjoni tal-Qorti tal-Awdituri[4], Filwaqt li jaġixxu skont il-proċedura leġiżlattiva ordinarja, Billi: (1) L-Artikolu 174 tat-Trattat jipprovdi li, sabiex tissaħħaħ il-koeżjoni ekonomika, soċjali u territorjali tagħha, l-Unjoni għandu jkollha l-għan li tnaqqas id-diverġenzi bejn il-livelli ta' żvilupp tar-reġjuni varji u r-ritard ta' dawk ir-reġjuni jew gżejjer li huma anqas favoriti, partikolarment iż-żoni rurali, żoni milquta minn tranżizzjoni industrijali, u reġjuni li jbatu minn żvantaġġi naturali jew demografiċi gravi u permanenti. L-Artikolu 175 tat-Trattat jeħtieġ li l-Unjoni ssostni l-ilħuq ta’ dawn l-objettivi permezz tal-azzjoni li tieħu permezz tal-Fond Agrikolu Ewropew dwar Gwida u Garanzija, it-Taqsima tal-Gwida, il-Fond Soċjali Ewropew, il-Fond Ewropew għall-Iżvilupp Reġjonali, il-Bank Ewropew tal-Investiment u strumenti oħrajn. (2) F’konformità mal-konklużjonijiet tal-Kunsill Ewropew tas-17 ta’ Ġunju 2010, fejn ġiet adottata l-istrateġija Ewropea għal tkabbir intelliġenti, sostenibbli u inklużiv, l-Unjoni u l-Istati Membri għandhom jimplimentaw it-twettiq ta' tkabbir intelliġenti, sostenibbli u inklużiv, filwaqt li jippromwovu żvilupp armonjuż tal-Unjoni u jnaqqsu diverġenzi reġjonali. (3) Sabiex itejbu l-koordinazzjoni u jarmonizzaw l-implimentazzjoni tal-Fondi li jipprovdi appoġġ taħt il-politika tal-koeżjoni, jiġifieri l-Fond Ewropew għall-Iżvilupp Reġjonali (FEŻR), il-Fond Soċjali Ewropew (FSE) u l-Fond ta’ Koeżjoni (FK), mal-Fondi għall-iżvilupp rurali, jiġifieri l-Fond Agrikolu Ewropew għall-Iżvilupp Rurali (FAEŻR), u għas-settur marittimu u tas-sajd, jiġifieri l-Fond Ewropew Marittimu u għas-Sajd (EMFF), għandhom jiġu stabbiliti dispożizzjonijiet komuni għal dawn il-Fondi kollha (‘Fondi tal-QSK’). Barra minn hekk, dan ir-Regolament fih dispożizzjonijiet li huma komuni għall-FEŻR, l-FSE u l-FK, iżda li ma japplikawx għall-FAEŻR u għall-EMFF. Minħabba l-partikolaritajiet li jeżistu għal kull Fond tal-QSK, għandhom jiġu speċifikati regoli speċifiċi għal kull Fond tal-QSK u għall-mira tal-koperazzjoni territorjali Ewropea skont il-FEŻR, f’regolamenti separati. (4) Fir-rigward tal-Politika Agrikola Komuni (PAK), diġà nkisbu sinerġiji sinifikanti permezz tal-armonizzazzjoni u l-allinjament tar-regoli ta' ġestjoni u kontroll għall-ewwel pilastru (FAEG – il-Fond Agrikolu Ewropew ta' Garanzija) u t-tieni pilastru (FAEŻR) tal-PAK. Ir-rabta b’saħħitha bejn il-FEAG u l-FAEŻR għandha tinżamm u l-istrutturi li hemm diġà f’posthom fl-Istati Membri jibqgħu jiġu sostnuti. (5) Ir-reġjuni l-aktar imbiegħda għandhom jibbenefikaw minn miżuri speċifiki u finanzjament addizzjonali biex jibbilanċja l-effetti negattivi li jirriżultaw mill-fatturi msemmija fl-Artikolu 349 tat-Trattat. (6) Biex tiġi żgurata l-interpretazzjoni korretta u konsistenti tad-dispożizzjonijiet u biex jingħata kontribut għaċ-ċertezza legali għall-Istati Membri u l-benefiċjarji, huwa meħtieġ li jiġu definiti ċerti termini li jintużaw fir-Regolament. (7) Qiegħed jiġi stabbilit li dan ir-Regolament huwa magħmul minn tliet partijiet, fejn l-ewwel parti fiha l-premessi u d-definizzjonijiet, it-tieni fiha r-regoli applikabbli għall-fondi kollha tal-QSK u t-tielet tinkludi d-dispożizzjonijiet applikabbli biss għall-FEŻR, l-FSE u l-FK ('il-Fondi'). (8) Skont l-Artikolu 317 tat-Trattat, fil-kuntest ta' tmexxija kondiviża, il-kondizzjonijiet li jippermettu lill-Kummissjoni twettaq ir-responsabbiltajiet tagħha għall-implementazzjoni tal-baġit ġenerali tal-Komunitajiet Ewropej għandhom jiġu speċifikati u r-responsabbiltajiet ta' koperazzjoni mill-Istati Membri jiġu ċċarati. Dawk il-kondizzjonijiet għandhom jippermettu lill-Kummissjoni li tikseb assigurazzjoni li l-Istati Membri qed jużaw il-Fondi tal-QSK b'mod legali u regolari u skont il-prinċipju ta' ġestjoni finanzjarja tajba fis-sens tar-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (minn hawn ’l quddiem hemm referenza għalih bħala ‘r-Regolament Finanzjarju’)[5]. L-Istati Membri u l-korpi maħtura minnhom għal dawn il-finijiet għandhom ikunu responsabbli mill-programmi implimentattivi fil-livell territorjali xieraq, skont il-qafas istituzzjonali, legali u finanzjarju tal-Istat Membru. Dawn l-approprjazzjonijiet jiżguraw ukoll li tingħata attenzjoni għall-ħtieġa li jiġu żgurati l-komplementarità u l-konsistenza tal-intervent tal-Kummissjoni, il-proporzjonalità ta' arranġamenti amministrattivi u tnaqqis tal-piż amministrattiv tal-benefiċjarji tal-Fondi tal-QSK. (9) Għall-Kuntratt ta' Sħubija u kull programm b’mod rispettiv, Stat Membru għandu jorganizza sħubija mar-rappreżentanti ta' awtoritajiet reġjonali kompetenti, lokali, urbani u pubbliċi oħrajn, sħab ekonomiċi u soċjali, u korpi li jirrappreżentaw lis-soċjetà ċivili, fosthom sħab ambjentali, organizzazzjonijiet mhux governattivi, u korpi responsabbli mill-promozzjoni tal-ugwaljanza u n-nondiskriminazzjoni. Il-finijiet ta' tali sħubija huma r-rispett ta' governanza f'diversi livelli, l-iżgurar ta' appartenenza ta' interventi ppjanati minn partijiet interessati u l-bini fuq l-esperjenza u l-għarfien ta' atturi relevanti. Il-Kummissjoni għandha tingħata s-setgħa li tadotta atti delegati għal kodiċi ta' kondotta sabiex tiżgura li s-sħab ikunu involuti fit-tħejjija, l-implimentazzjoni, il-monitoraġġ u l-evalwazzjoni tal-Kuntratti ta' Sħubija u fil-programmi b'mod konsistenti. (10) L-attivitajiet tal-Fondi tal-QSK u l-operazzjonijiet li jsostnu għandhom ikunu konsistenti mal-liġi tal-Unjoni u dik nazzjonali applikabbli li hija relatata direttament jew indirettament mal-implimentazzjoni tal-operazzjoni. (11) Fil-kuntest tal-isforz tagħha li żżid il-koeżjoni ekonomika, territorjali u soċjali, l-Unjoni, fl-istadji kollha tal-implementazzjoni tal-Fondi tal-QSK, għandha timmira lejn it-tneħħija tal-inugwaljanzi u l-promozzjoni tal-ugwaljanza bejn in-nisa u l-irġiel, kif ukoll il-prevenzjoni ta' diskriminazzjoni abbażi ta' sess, ta' oriġini razzjali jew etnika, ta' reliġjon jew twemmin, ta' diżabbiltà, ta' età jew ta' orjentazzjoni sesswali. (12) L-objettivi tal-Fondi tal-QSK għandhom jiġu segwiti fil-qafas tal-iżvilupp sostenibbli u l-promozzjoni tal-Unjoni tal-għan li jiġi mħares u mtejjeb l-ambjent kif stabbilit fl-Artikolu 11 u 19 tat-Trattat, filwaqt li jitqies il-prinċipju ta’ ‘min iniġġes iħallas’. L-Istati Membri għandhom jipprovdu informazzjoni dwar l-appoġġ għall-objettivi tat-tibdil fil-klima f'konformità mal-ambizzjoni li mill-anqas 20% tal-baġit tal-Unjoni jiġi allokat għal dan il-għan, permezz ta' metodoloġija adottata mill-Kummissjoni permezz ta' att ta' implimentazzjoni. (13) Sabiex jinkisbu l-miri u l-objettivi tal-istrateġija tal-Unjoni għal tkabbir intelliġenti, sostenibbli u inklużiv, il-Fondi tal-QSK għandhom jiffokaw is-sostenn tagħhom fuq numru limitat ta’ objettivi tematiċi. L-ambitu preċiż ta' kull wieħed mill-Fondi tal-QSK għandu jiġi stabbilit f'regoli speċifiċi għall-Fondi u jista' jiġi limitat biss għal ċerti objettivi tematiċi li huma definiti f'dan ir-Regolament. (14) Sabiex tiġi massimizzata l-kontribuzzjoni tal-Fondi tal-QSK u sabiex tkun ipprovduta direzzjoni strateġika ċara għall-proċess ta’ programmazzjoni fil-livell tal-Istati Membri u tar-reġjuni, Permezz ta' att delegat il-Kummissjoni għandha tadotta Qafas Strateġiku Komuni għandu jiġi stabbilit li jittraduċi l-objettivi tal-Unjoni f'azzjonijiet ewlenin għall-Fondi tal-QSK, sabiex tingħata direzzjoni strateġika aktar ċara għall-proċess ta' pprogrammar fil-livell tal-Istati Membri u tar-reġjuni. Il-Qafas Strateġiku Komuni għandu jiffaċilita l-koordinazzjoni settorjali u territorjali fl-intervent tal-Unjoni taħt il-Fondi tal-QSK u ma' politiki u strumenti oħrajn tal-Unjoni. (15) Għaldaqstant il-Qafas Strateġiku Komuni għandu jistabbilixxi l-oqsma ewlenin ta’ appoġġ jistipula l-mezzi sabiex ikun hemm koerenza u konsistenza mal-politiki ekonomiċi tal-Istati Membri u l-Unjoni, mekkaniżmi ta’ koordinazzjoni bejn il-Fondi tal-QSK kif ukoll ma’ politiki u strumenti oħra rilevanti tal-Unjoni, prinċipji orizzontali u għanijiet ta’ politika transversali, l-arranġamenti sabiex ikunu indirizzati sfidi territorjali li għandhom jiġu indirizzati, azzjonijiet indikattivi ta’ valur miżjud Ewropew għoli u prinċipji korrespondenti għat-twettiq, u prijoritajiet objettivi politiċi, oqsma prijoritarji għal attivitajiet ta’ koperazzjoni, mekkaniżmi ta’ koordinazzjoni u mekkaniżmi għal koerenza u konsistenza mal-politiki ekonomiċi tal-Istati Membri u tal-Unjoni. (16) Abbażi tal-Qafas Strateġiku Komuni adottat mill-Kummissjoni, kull Stat Membru għandu jħejji, f’koperazzjoni mal-imsieħba tiegħu u fi djalogu mal-Kummissjoni, Kuntratt ta' Sħubija. Il-Kuntratt ta' Sħubija għandu jittraduċi l-elementi stabbiliti fil-Qafas Strateġiku Komuni fil-kuntest nazzjonali u jistabbilixxi impenji sodi għall-ksib tal-objettivi tal-Unjoni permezz tal-ipprogrammar tal-Fondi tal-QSK. (17) L-Istati Membri għandhom jikkonċentraw l-appoġġ biex jiżguraw kontribut sinifikanti għal-ksib tal-objettivi tal-Unjoni f'konformità mal-ħtiġiet ta' żvilupp speċifiċi kemm nazzjonali kif ukoll reġjonali. Għandhom jiġu definiti kundizzjonalitajiet ex ante sabiex jiġi żgurat li l-kundizzjonijiet ta’ qafas meħtieġa għall-użu effettiv tal-appoġġ tal-Unjoni jkunu fis-seħħ. L-issodisfar ta’ dawn il-kondizzjonalitajiet ex ante għandu jiġi vvalutat mill-Kummissjoni fil-qafas tal-valutazzjoni tagħha tal-Kuntratt tas-Sħubija u l-programmi. F'każi fejn il-kundizzjonalità ex ante ma tiġix sodisfatta, il-Kummissjoni għandha jkollha s-setgħa li tissospendi l-pagamenti għall-programm. (18) Għandu jiġi definit qafas ta' prestazzjoni għal kull programm bil-għan li jsir monitoraġġ tal-progress li jsir fil-ksib tal-objettivi u l-miri stabbiliti għal kull programm matul il-perjodu ta' pprogrammar. Il-Kummissjoni għandha twettaq analiżi tal-prestazzjoni f'kooperazzjoni mal-Istati Membri bejn l-2017 u l-2019. Għanda tiġi prevista riżerva għall-prestazzjoni li tiġi allokata fl-2019 kulfejn jintlaħqu l-miri stabbiliti fil-qafas tal-prestazzjoni. Minħabba d-diversità u n-natura transnazzjonali tagħhom, ma għandu jkun hemm ebda riżerva għall-prestazzjoni għal programmi ta' 'Kooperazzjoni Territorjali Ewropea'. F'każi fejn l-għanijiet u l-miri ma jinkisbux b'mod sinifikanti, il-Kummissjoni għandha tkun tista' tissospendi l-pagamenti lill-programm jew, fi tmiem il-perjodu ta' pprogrammar, tapplika korrezzjonijiet finanzjarji, sabiex tizgura li l-baġit tal-Unjoni ma jintużax b'ħela u ineffiċjenza. (19) Il-fatt li tiġi stabbilita rabta bejn il-politika ta' koeżjoni u l-governanza ekonomika tal-Unjoni jiżgura li l-effikaċja tan-nefqa taħt il-Fondi tal-QSK tintrifed minn politiki ekonomiċi sodi u l-fondi tal-QSK jkunu jistgħu, jekk meħtieġ, jintużaw b'mod ieħor li jindirizza l-problemi ekonomiċi li l-pajjiż ikun qiegħed iħabbat wiċċu magħhom. Dan il-proċess għandu jkun wieħed gradwali, u jibda b'emendi għall-Kuntratt ta' Sħubija u għall-programmi li jappoġġjaw ir-rakkomandazzjonijiet tal-Kunsill għall-indirzzar ta' żbilanċi makroekonomiċi u diffikultajiet ekonomiċi. Fejn, minkejja l-użu mtejjeb tal-Fondi tal-QSK, Stat Membru jonqos milli jieħu azzjoni effettiva fil-kuntest tal-proċess ta' governanza ekonomika, il-Kummissjoni għandu jkollha d-dritt li tissospendi l-pagament u l-impenji kollha jew parti minnhom. Id-deċiżjonijiet dwar is-sospensjonijiet għandhom ikunu proporzjonali u effettivi, u jqisu l-impatt tal-programmi individiwali għall-indirizzar tas-sitwazzjoni ekonomika u soċjali tal-Istat Membru relevanti u emendi preċedenti għall-Kuntratt ta' Sħubija. Fid-deċiżjoni tagħha dwar is-sospensjonijiet, il-Kummissjoni għandha tirrispetta wkoll it-trattament ugwali bejn l-Istati Membri, u tqis b'mod partikolari l-impatt tas-sospensjoni fuq l-ekonomija tal-Istat Membru kkonċernat. Is-sospensjonijiet għandhom jitneħħew u l-fondi jerġgħu jsiru disponibbli għall-Istat Membru kkonċernat minnufih hekk kif l-Istat Membru jieħu l-azzjoni meħteġa. (20) Biex l-isforzi jiġu kkonċentrati fuq il-kisba tal-istrateġija tal-Unjoni għal tkabbir intelliġenti, sostenibbli u inklużiv, għandhom jiġu ddefiniti elementi komuni għall-programmi kollha Għandhom jiġu allinjati l-proċeduri għall-adozzjoni u l-emendar tal-programmi biex jiġi żgurat li jkun hemm konsistenza bejn l-arranġamenti tal-ipprogrammar għall-Fondi tal-QSK kollha L-ipprogrammar għandu jiżgura l-konsistenza mal-Qafas Strateġiku Komuni u l-Kuntratt ta’ Sħubija, il-koordinazzjoni tal-Fondi tal-QSK bejniethom stess u mal-istrumenti finanzjarji eżistenti l-oħrajn u l-Bank Ewropew tal-Investiment. (21) It-Trattat żied il-koeżjoni territorjali bħala waħda mill-għanijiet tal-koeżjoni ekonomika u soċjali, u jeħtieġ li jiġu indirizzati l-irwoli tal-bliet, il-ġeografiji funzjonali u żoni subreġjonali li qegħdin iħabbtu wiċċhom ma' problemi ġeografiċi jew demografiċi speċifiċi. Għal dan il-fini, biex jintuża aħjar il-potenzjal fil-livell lokali, jeħtieġ li jissaħħaħ u jiġi ffaċilitat l-iżvilupp lokali mmexxi mill-komunità billi jiġu stabbiliti regoli komuni u jkun hemm koordinazzjoni mill-qrib għall-Fondi tal-QSK kollha. Ir-responsabbiltà tal-implimentazzjoni ta' strateġiji ta' żvilupp lokali għandha tingħata lil gruppi ta' azzjoni lokali li jirrappreżentaw l-interessi tal-komunità, u dan bħala prinċipju essenzjali. (22) L-istrumenti finanzjarji huma dejjem aktar importanti għall-effetti ta' ingranaġġ fuq il-Fondi tal-QSK, minħabba l-kapaċità tagħhom li jikkombinaw forom differenti ta' riżorsi pubbliċi u privati sabiex isostnu objettivi tal-politika pubblika, u għaliex forom ta' finanzjament li jduru jwasslu biex dan is-sostenn isir aktar sostenibbli fuq perjodu itwal ta' żmien. (23) Strumenti finanzjarji sostnuti mill-Fondi tal-QSK għandhom jintużaw sabiex jindirizzaw ħtiġijiet speċifiċi tas-suq b’mod kosteffettiv, f’konformità mal-objettivi tal-programmi, u m’għandhomx jeskludu l-finanzjament privat. Id-deċiżjoni li jiġu ffinanzjati miżuri ta’ sostenn permezz ta’ strumenti finanzjarji għandha tiġi determinata għalhekk abbażi ta’ analiżi ex ante. (24) Strumenti finanzjarji għandhom jiġu mfassla u implimentati sabiex jippromwovu parteċipazzjoni sostanzjali minn investituri tas-settur privat u istituzzjonijiet finanzjarji fuq bażi ta’ kondiviżjoni xierqa tar-riskju. Sabiex ikunu attraenti biżżejjed għas-settur privat, l-istrumenti finanzjarji jeħtieġ li jiġu mfassla u implimentati b’mod flessibbli. L-awtoritajiet tal-ġestjoni għandhom għalhekk jiddeċiedu dwar l-aktar forom xierqa sabiex jiġu implimentati l-istrumenti finanzjarji, sabiex jindirizzaw il-ħtiġijiet speċifiċi tar-reġjuni fil-mira, f’konformità mal-objettivi tal-programm relevanti. (25) L-awtoritajiet ta' ġestjoni għandu jkollhom il-possibbiltà li jikkontribwixxu riżorsi mill-programmi għal strumenti finanzjarji stabbiliti fil-livell tal-Unjoni, jew għal strumenti stabbiliti fil-livell reġjonali. L-awtoritajiet ta’ ġestjoni għandu jkollhom ukoll il-possibbiltà li jimplimentaw direttament l-istrumenti finanzjarji, permezz ta’ fondi speċifiċi jew permezz ta' fondi ta' fondi. (26) L-ammont ta’ riżorsi mħallsa fi kwalunkwe ħin mill-Fondi tal-QSK lill-istrumenti finanzjarji għandu jikkorrispondi mal-ammont meħtieġ sabiex jiġu implimentati l-investimenti ppjanati u l-ħlasijiet lir-riċevituri finali, inkluż l-ispejjeż u t-tariffi ta’ ġestjoni, determinati abbażi ta’ pjanijiet ta’ negozju u tbassir tal-fluss tal-flus għal perjodu definit minn qabel li m’għandux ikun aktar minn sentejn. (27) Huwa meħtieġ li jiġu stabbiliti regoli speċifiċi rigward l-ammonti li jridu jiġu aċċettati bħala nefqa eliġibbli fl-għeluq, sabiex jiġi żgurat li l-ammonti, inkluż l-ispejjeż u t-tariffi ta’ ġestjoni, imħallsa mill-Fondi tal-QSK lill-istrumenti finanzjarji huma użati effettivament għall-investimenti u l-ħlasijiet lir-riċevituri finali. Huwa meħtieġ ukoll li jiġu stabbiliti regoli speċifiċi rigward l-użu mill-ġdid ta’ riżorsi attribbwibbli għas-sostenn mill-Fondi tal-QSK, inkluż l-użu ta' riżorsi ta' wirt wara l-għeluq tal-programmi. (28) L-Istati Membri għandhom jimmonitorjaw il-programmi sabiex jirrivedu l-implimentazzjoni u l-progress lejn il-kisba tal-objettivi tal-programm. Għal dan il-għan, għandhom jitwaqqfu kumitati ta' monitoraġġ li l-għamla u l-funzjonijiet tagħhom jiġu definiti għall-Fondi tal-QSK. Jistgħu jitwaqqfu Kumitati ta' Monitoraġġ Konġunt li jiffaċilitaw il-koordinazzjoni bejn il-Fondi tal-QSK sabiex tiġi żgurata l-effikaċja, il-kumitati ta’ monitoraġġ għandhom ikunu jistgħu joħorġu rakkomandazzjonijiet lill-awtoritajiet amministrattivi fir-rigward tal-implimentazzjoni tal-programm u għandhom jimmonitorjaw l-azzjonijiet meħuda bħala riżultat tar-rakkomandazzjonijiet tagħhom. (29) L-allinjament tal-arranġamenti ta' monitoraġġ u rappurtar tal-Fondi tal-QSK huwa meħtieġ biex jissimplifika l-arranġamenti ta' ġestjoni fil-livelli kollha. Huwa importanti li jiġu żgurati rekwiżiti ta' rappurtar proporzjonali iżda wkoll id-disponibbiltà ta' informazzjoni komprensiva dwar il-progress li jsir fuq punti ta' analiżi ewlenin. Għaldaqstant huwa meħtieġ li r-rekwiżiti ta' rappurtar jirreflettu l-ħtiġijiet ta' informazzjoni fi snin partikolari u jkunu allinjati maż-żmien meta jkunu ser isiru l-analiżijiet tal-prestazzjoni. (30) Bil-ħsieb tal-monitoraġġ tal-progress tal-programmi, għandha sseħħ laqgħa ta' reviżjoni annwali bejn l-Istat Membru u l-Kummissjoni. Madanakollu l-Istati Membri u l-Kummissjoni għandhom ikunu jistgħu jaqblu li ma jorganizzawx il-laqgħa sabiex jevitaw piż amministrattiv żejjed. (31) Sabiex il-Kummissjoni tkun tista' timmonitorja l-progress lejn il-kisba tal-objettivi tal-Unjoni, l-Istati Membri għandhom jissottomettu rapporti ta' progress dwar l-implimentazzjoni tal-Kuntratti ta' Sħubija tagħhom. Abbażi ta' dawn ir-rapporti, il-Kummissjoni għandha tħejji rapport ta' strateġija dwar il-progress fl-2017 u fl-2019. (32) Huwa neċessarju li jiġu vvalutati l-effikaċja, l-effiċjenza u l-impatt tal-assistenza mill-Fondi tal-QSK biex jittejbu l-kwalità tal-implimentazzjoni u tat-tfassil tal-programmi u biex jiġi ddeterminat l-impatt tal-programmi fid-dawl tal-miri tal-istrateġija tal-Unjoni għal tkabbir intelliġenti, sostenibbli u inklussiv u, fejn ikun relevanti, fir-rigward tal-PDG u tal-qgħad. Ir-responsabbiltajiet tal-Istati Membri u l-Kummissjoni f'dan il-kuntest għandhom jiġu speċifikati. (33) Sabiex jitjiebu l-kwalità u d-disinn ta' kull programm, u jiġi verifikat li l-objettivi u l-miri jistgħu jintlaħqu, għandha titwettaq evalwazzjoni ex ante ta' kull programm. (34) Għandu jitfassal pjan ta' evalwazzjoni mill-awtorità responsabbli għat-tħejjija tal-programm. Matul il-perjodu tal-ipprogrammar, l-awtoritajiet ta' ġestjoni għandhom jagħmlu valutazzjonijiet biex jivvalutaw l-effettività u l-impatt ta' programm. Il-kumitat ta' monitoraġġ u l-Kummissjoni għandhom jiġu infurmati bir-riżultati tal-valutazzjoni biex jiġu ffaċilitati deċiżjonijiet ta' ġestjoni. (35) Għandhom jitwettqu evalwazzjonijiet ex post mill-Kummissjoni sabiex jiġu vvalutati l-effikaċja u l-effiċjenza tal-Fondi tal-QSK u l-impatt globali tal-Fondi tal-QSK għal tkabbir intelliġenti, sostenibbli u inklużiv. (36) Ikun utli li jiġu speċifikati t-tipi ta' azzjoni li jkunu jistgħu jittieħdu fuq inizjattiva tal-Kummissjoni u tal-Istati Membri bħala assistenza teknika b'appoġġ mill-Fondi tal-QSK. (37) Sabiex jiġi żgurat l-użu effettiv tar-riżorsi tal-Unjoni, u jiġi evitat li l-operazzjonijiet ta' ġenerazzjoni ta' dħul ma jiġux iffinanzjati aktar milli jkun hemm bżonn, huwa meħtieġ li jiġu stabbiliti r-regoli għall-kalkolu tal-kontribuzzjoni mill-Fondi tal-QSK għal operazzjoni li tiġġenera dħul. (38) Id-dati tal-bidu u tat-tmiem għall-eliġibbiltà tan-nefqa għandhom jiġu definiti sabiex tiġi provduta regola uniformi u ekwa li tapplika għall-implementazzjoni tal-Fondi tal-QSK madwar l-Unjoni. Sabiex tiġi faċilitata l-eżekuzzjoni ta' programmi, huwa xieraq li jiġi stabbilit li d-data tal-bidu għall-eliġibbiltà tal-infiq tista' tkun qabel l-1 ta’ Jannar 2014 jekk l-Istat Membru konċernat jippreżenta programm qabel dik id-data. Huwa neċessarju li jiġu stabbiliti restrizzjonijiet dwar l-appoġġ għal operazzjonijiet li tlestew bl-iskop li jiġi żgurat li jkun hemm użu effettiv tal-Fondi tal-UE u li jitnaqqas ir-riskju għall-baġit tal-UE. (39) Skont il-prinċipju ta' sussidjarjetà u soġġett għall-eċċezzjonijiet previsti fir-Regolament(i) (KE) Nru […] [Regolamenti dwar il-FERŻ, FSE, FK, ETC, FAERŻ, EMFF], l-Istati Membri għandhom jadottaw regoli nazzjonali dwar l-eliġibbiltà tan-nefqa. (40) Bil-ħsieb tas-simplifikazzjoni tal-użu tal-Fondi tal-QSK u t-tnaqqis fir-riskju ta’ żbalji, filwaqt li jsir provvediment għad-differenzazzjoni fejn meħtieġ sabiex jiġu riflessi l-ispeċifiċitajiet tal-politika, huwa xieraq li jiġu definiti l-forom ta’ sostenn, il-kondizzjonijiet armonizzati ta’ rimborż ta' għotjiet u finanzjament b’rata fissa, ir-regoli speċifiċi ta’ eliġibbiltà għal għotjiet u kondizzjonijiet speċifiċi dwar l-eliġibbiltà tal-operazzjonijiet skont il-lokalità. (41) Sabiex ikunu żgurati l-effikaċja, il-ġustizzja u l-impatt sostenibbli tal-intervent tal-Fondi tal-QSK, għandu jkun hemm dispożizzjonijiet li jiggarantixxu li l-investmenti fin-negozji u l-infrastrutturi jdumu fit-tul u li jimpedixxu l-użu ta' dawn il-Fondi tal-QSK għal vantaġġ mhux dovut. L-esperjenza turi li perjodu ta' ħames snin huwa perjodu minimu xieraq li għandu jiġi applikat, minbarra fejn ir-regoli dwar l-għajnuna mill-Istat ikunu jipprevedu perjodu differenti. Huwa xieraq li azzjonijiet appoġġati mill-FSE u azzjonijiet li ma jinvolvux investiment produttiv jew investiment fl-infrastruttura jiġu esklużi mir-rekwiżit ġenerali ta' durabbiltà, sakemm rekwiżiti bħal dawn ma jkunux jirriżultaw mir-regoli applikabbli dwar l-għajnuna mill-Istat, u li jiġu esklużi kontributi għal strumenti finanzjarji jew minnhom. (42) L-Istati Membri għandohm jadottaw miżuri xierqa biex jiggarantixxu t-twaqqif u l-iffunzjonar xierqa tas-sistemi ta' ġestjoni u kontroll sabiex tingħata assigurazzjoni dwar l-użu legali u regolari tal-Fondi tal-QSK. L-obbligi tal-Istati Membri fir-rigward tas-sistemi ta’ ġestjoni u kontroll, u l-prevenzjoni, u b'rabta mal-prevenzjoni, l-iskoperta u l-korrezzjoni ta’ irregolaritajiet u ksur tal-liġi tal-Unjoni għandhom jiġu speċifikati. (43) Skont il-prinċipji ta' ġestjoni kondiviża, l-Istati Membri għandu jkollhom ir-responsabbiltà ewlenija, permezz tas-sistemi ta’ ġestjoni u ta’ kontroll tagħhom, għall-implementazzjoni u l-kontroll tal-operazzjonijiet tal-programmi. Sabiex tiġi żgurata l-effikaċja tal-kontroll fuq l-għażla u l-implimentazzjoni ta' operazzjonijiet u l-iffunzjonar tas-sistema ta' ġestjoni u kontroll, għandhom jiġu speċifikati l-funzjonijiet tal-awtorità ta' ġestjoni. (44) Sabiex tkun żgurata assigurazzjoni ex ante fuq it-twaqqif u d-disinn tas-sistemi ewlenin tal-ġestjoni u l-kontroll, l-Istati Membri għandhom jaħtru korp ta’ akkreditazzjoni li jkun responsabbli għall-akkreditazzjoni u l-irtirar tal-akkreditazzjoni tal-korpi ta’ ġestjoni u kontroll. (45) Għandhom jiġu stabbiliti s-setgħat u r-responsabbiltajiet tal-Kummissjoni għall-verifika tal-funzjonament effettiv tas-sistemi tal-ġestjoni u l-kontroll, u li jirrikjedu l-azzjoni tal-Istat Membru. Il-Kummissjoni għandu jkollha s-setgħa li twettaq awditjar iffukat fuq kwistjonijiet relatati mal-ġestjoni finanzjarja tajba sabiex jinġibdu konklużjonijiet dwar il-prestazzjoni tal-Fondi. (46) L-impenji tal-baġit tal-Unjoni għandhom isiru annwalment. Sabiex tiġi żgurata ġestjoni effettiva tal-programm, jeħtieġ li jiġu stabbiliti regoli komuni għal talbiet ta’ ħlasijiet interim, il-ħlas tal-bilanċ annwali, fejn xieraq, u l-bilanċ aħħari, bla ħsara għar-regoli tal-ħlasijiet addizzjonali li huma meħtieġa għal kull wieħed mill-Fondi tal-QSK. (47) Il-ħlas ta' prefinanzjament fil-bidu tal-programmi jiżgura li l-Istat Membru jkollu l-mezzi li jagħti appoġġ lill-benefiċjarji fl-implimentazzjoni tal-programm mill-adozzjoni tal-programm. Għaldaqstant, għandhom isiru dispożizzjonijiet għal ammonti ta' prefinanzjament inizjali mill-Fondi tal-QSK. Il-prefinanzjament inizjali għandu jiġi approvat bis-sħiħ meta jingħalaq il-programm. (48) Sabiex jiġu salvagwardjati l-interessi finanzjarji tal-Unjoni, għandu jkun hemm miżuri limitati fiż-żmien li jippermettu lill-uffiċjal tal-awtorizzazzjoni b’delegazzjoni sabiex jinterrompi l-ħlasijiet fejn ikun hemm evidenza li tissuġġerixxi nuqqas sinjifikanti fil-funzjonament tas-sistema ta’ ġestjoni u kontroll, evidenza ta’ irregolaritjiet marbuta ma’ applikazzjoni għal ħlas, jew nuqqas ta’ sottomissjoni tad-dokumenti għall-iskop tal-issaldar tal-kontijiet. (49) Sabiex jiġi żgurat li l-nefqa kofinanzjata mill-baġit tal-Unjoni f'sena finanzjarja partikolari tintuża skont ir-regoli applikabbli, għandu jinħoloq qafas xieraq għall-approvazzjoni annwali tal-kontijiet. F'dan il-qafas, il-korpi akkreditati għandhom jissottomettu lill-Kummissjoni, fir-rigward ta’ kull programm, dikjarazzjoni ta’ assigurazzjoni tal-ġestjoni akkumpanjata mill-kontijiet annwali ċċertifikati, rapport fil-qosor tal-kontrolli u opinjoni ta’ awditjar indipendenti u rapport ta’ kontroll. (50) Jista' jkun meħtieġ li l-Kummissjoni tagħmel korrezzjonijiet baġitarji sabiex tħares il-baġit tal-Unjoni. Sabiex tiġi żgurata ċ-ċertezza legali għall-Istati Membri, huwa importanti li jiġu definiti ċ-ċirkostanzi li taħthom il-ksur tal-liġi tal-Unjoni jew nazzjonali applikabbli jista’ jwassal għal korrezzjonijiet finanzjarji mill-Kummissjoni. Sabiex ikun żgurat li l-korrezzjonijiet finanzjarji li l-Kummissjoni tista’ timponi fuq l-Istati Membri huma relatati mal-protezzjoni tal-interessi finanzjarji tal-UE, dawn għandhom ikunu limitati għal każijiet fejn il-ksur tal-liġi tal-Unjoni jew nazzjonali jikkonċerna direttament jew indirettament l-eliġibbiltà, ir-regolarità, il-ġestjoni jew il-kontroll tal-operazzjonijiet u l-infiq korrispondenti. Sabiex tiġi żgurata l-proporzjonalità, hu importanti li l-Kummissjoni tqis in-natura u l-gravità tal-ksur meta tiddeċiedi l-ammont ta’ korrezzjoni finanzjarja. (51) Sabiex tiġi inkoraġġita d-dixxiplina finanzjarja, huwa xieraq li jiġu definiti l-arranġamenti għad-diżimpenn ta’ kwalunkwe parti tal-impenn tal-baġit fi programm, b’mod partikolari fejn l-ammont jista’ jkun eskluż mid-diżimpenn, partikolarment meta d-dewmien fl-implimentazzjoni jirriżulta minn ċirkostanzi li huma indipendenti mill-parti kkonċernata, li jkunu anormali jew imprevedibbli u li l-konsegwenzi tagħhom ma jistgħux jiġu evitati minkejja d-diliġenza murija. (52) Huma meħtieġa dispożizzjonijiet ġenerali addizzjonali b'rabta mat-tħaddim speċifiku tal-Fondi. B’mod partikolari, sabiex jiżdied il-valur miżjud tagħhom, u biex jissaħħaħ il-kontribut tagħhom għall-prijoritajiet tal-istrateġija tal-Unjoni għal tkabbir intelliġenti, sostenibbli u inklużiv, il-funzjonament ta’ dawn il-Fondi għandu jiġi ssimplifikat u kkonċentrat fuq il-miri tal-‘Investiment għat-tkabbir u l-impjiegi’ u l-‘kooperazzjoni territorjali Ewropea’. (53) Fil-leġiżlazzjoni relevanti speċifika għas-setturi partikolari hemm dispożizzjonijiet addizzjonali dwar it-tħaddim speċifiku tal-FAEŻR u l-EMFF. (54) Sabiex jiġu promossi l-objettivi tat-Trattat ta’ koeżjoni ekonomika, soċjali u territorjali, il-mira tal-'Investiment għat-tkabbir u l-impjiegi' għandha tappoġġja r-reġjuni kollha. Sabiex jiġi pprovdut appoġġ bilanċjat u gradwali u li jirrefletti l-iżvilupp ekonomiku u soċjali, ir-riżorsi taħt dik il-mira għandhom jiġu allokati mill-FEŻR u l-FSE fost l-inqas reġjuni żviluppati, ir-reġjuni fi tranżizzjoni u r-reġjuni l-aktar żviluppati skont il-prodott domestiku gross (PDG) tagħhom per capita skont il-medja tal-Unjoni. Sabiex tiġi żgurata s-sostenibbiltà fit-tul tal-investiment mill-Fondi Strutturali, ir-reġjuni kollha li l-PDG per capita tagħhom għall-perjodu bejn l-2007 u l-2013 kien anqas minn 75% tal-medja tal-UE-25 għal matul il-perjodu ta' referenza iżda li l-PDG per capita tagħhom żdied għal aktar minn 75% tal-medja tal-UE-27 għandhom jirċievu tal-anqas żewġ terzi tal-allokazzjoni tagħhom għall-perjodu bejn l-2007 u l-2013. L-Istati Membri li l-introjtu nazzjonali gross (ING) tagħhom għal kull ras huwa inqas minn 90% ta’ dak tal-medja tal-Unjoni għandhom jibbenifikaw taħt il-mira ta’ 'Investiment għat-tkabbir u l-impjiegi' mill-FK. (55) Għandhom jiġu stabbiliti kriterji oġġettivi sabiex jintgħażlu reġjuni u żoni eliġibbli għal appoġġ mill-Fondi. Għal dan il-għan, l-identifikazzjoni tar-reġjuni u ż-żoni fil-livell tal-Unjoni għandha tkun ibbażata fuq is-sistema komuni ta’ klassifikazzjoni tar-reġjuni stabbilita mir-Regolament (KE) Nru 1059/2003 tal-Parlament Ewropew u tal-Kunsill tas-26 ta’ Mejju 2003 dwar l-istabbiliment ta’ klassifikazzjoni komuni ta’ unitajiet territorjali għall-istatistika (NUTS)[6]. (56) Sabiex jiġi stabbilit qafas finanzjarju xieraq, il-Kummissjoni għandha tistabbilixxi, permezz ta' att ta' implimentazzjoni, l-analiżi indikattiva annwali tal-approprazzjonijiet għall-impenji disponibbli permezz ta' metodu oġġettiv u trasparenti bil-għan li jintlaħqu dawk ir-reġjuni li l-iżvilupp tagħhom ikun għadu lura, fosthom dawk li jirċievu appoġġ tranżitorju. (57) Jeħtieġ li jiġu ffissati l-limiti ta’ dawk ir-riżorsi għall-objettiv ta’ ‘Investiment għat-tkabbir u l-impjiegi’ u li jiġu adottati kriterji oġġettivi għall-allokazzjoni tagħhom lir-reġjuni u lill-Istati Membri. Sabiex tiġi nkoraġġita l-aċċellerazzjoni meħtieġa tal-iżvilupp tal-infrastruttura fit-trasport u l-enerġija, kif ukoll it-teknoloġiji tal-informazzjoni u tal-komunikazzjoni madwar l-Unjoni, għandha tinħoloq Faċilità Nikkollegaw l-Ewropa. L-allokazzjoni tal-approprjazzjonijiet annwali mill-Fondi u l-ammonti trasferiti mill-Fond ta’ Koeżjoni lill-Faċilità Nikkollegaw l-Ewropa lil xi Stat Membru għandhom ikunu limitati għal limitu li jiġi ffissat filwaqt li titqies il-kapaċità ta’ dak l-Istat Membru partikolari li jassorbi dawn l-approprjazzjonijiet. Barra minn hekk, f'konformità mal-miri ewlenin dwar it-tnaqqis tal-faqar, huwa meħtieġ li l-iskema għall-appoġġ għall-ikel tiġi riorjentata lejn l-aktar persuni fil-bżonn biex b'hekk issir il-promozzjoni tal-inklużjoni soċjali u l-iżvilupp armonjuż tal-Unjoni. Huwa previst mekkaniżmu li jittrasferixxi r-riżorsi lejn dan l-istrument u li jiżgura li dawn ikunu magħmula minn allokazzjoni tal-FSE permezz ta' tnaqqis impliċitu korrispondenti tal-perċentwali minima tal-Fondi Strutturali li għandha tiġi allokata lill-FSE f'kull pajjiż. (58) Sabiex tissaħħaħ l-enfasi fuq ir-riżultati u l-ksib tal-objettivi u l-miri tal-Ewropa 2020, ħamsa fil-mija tar-riżorsi għall-mira ta’ “Investiment għat-tkabbir u l-impjiegi” għandhom jitwarrbu bħala riżerva għall-prestazzjoni għal kull Fond, u kategorija ta’ reġjun f’kull Stat Membru. (59) Fir-rigward tal-Fondi u bil-għan li tiġi żgurata allokazzjoni xierqa għal kull kategorija ta’ reġjuni, ir-riżorsi ma għandhomx jiġu trasferiti bejn ir-reġjuni inqas żviluppati, dawk fi tranżizzjoni u dawk aktar żviluppati ħlief f’ċirkostanzi debitament ġustifikati marbuta mat-twettiq ta’ objettiv tematiku wieħed jew aktar u għal mhux aktar minn 2 % tal-approprjazzjoni totali għal dik il-kategorija ta’ reġjun. (60) Sabiex jiġi żgurat impatt ekonomiku ġenwin, l-appoġġ mill-Fondi ma għandux jissostitwixxi l-infiq pubbliku jew l-infiq strutturali ekwivalenti mill-Istati Membri taħt it-termini ta’ dan ir-Regolament. Barra minn hekk, sabiex l-appoġġ mill-Fondi jieħu kont ta’ kuntest ekonomiku usa’, il-livell ta’ infiq pubbliku għandu jiġi ddeterminat b’referenza għall-kondizzjonijiet makroekonomiċi ġenerali li fihom isir il-finanzjament abbażi tal-indikaturi pprovduti fil-Programmi ta’ Stabbiltà u Konverġenza sottomessi kull sena mill-Istati Membri skont ir-Regolament (KE) Nru 1466/1997 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika[7]. Il-verifika mill-Kummissjoni tal-prinċipju tal-addizzjonalità għandha tikkonċentra fuq l-Istati Membri li fihom ir-reġjuni inqas żviluppati u ta’ tranżizzjoni jkopru mill-inqas 15% tal-popolazzjoni minħabba l-livell tar-riżorsi finanzjarji allokati lilhom. (61) Huwa meħtieġ li jiġu stabbiliti dispożizzjonijiet addizzjonali dwar l-ipprogrammar, il-ġestjoni, il-monitoraġġ u l-kontroll tal-programmi operazzjonali appoġġjati mill-Fondi. Il-programmi operazzjonali għandhom jistabbilixxu l-assi prijoritarji għal objettivi tematiċi, jelaboraw loġika konsistenti ta' intervent biex jiġu indirizzati l-ħtiġiet ta' żvilupp identifikati, u jistabbilixxu qafas għal valutazzjoni tal-prestazzjoni. Għandhom ukoll jinkludu elementi neċessarji oħrajn li jkunu ta' bażi għall-implimentazzjoni effettiva u effiċjenti tal-Fondi. (62) Bl-iskop li jittejbu l-komplementaritajiet u tiġi ssimplifikata l-implimentazzjoni, għandu jkun possibbli li appoġġ mill-FK u mill-FEŻR jingħaqad ma' appoġġ mill-FSE fi programmi operazzjonali konġunti taħt il-mira dwar it-tkabbir u l-impjiegi. (63) Il-proġetti l-ewlenin jirrappreżentaw sehem sostanzjali mill-infiq tal-Unjoni u ta' spiss huma ta' importanza strateġika fir-rigward tat-twettiq tal-istrateġija tal-Unjoni għal tkabbir intelliġenti, sostenibbli u inklużiv. Għaldaqstant huwa ġġustifikat li operazzjonijiet ta' daqs sostanzjali jkomplu jkunu suġġetti għall-approvazzjoni tal-Kummissjoni taħt dan ir-regolament. Sabiex tiġi żgurata ċ-ċarezza, huwa xieraq li jiġi definit il-kontenut ta’ proġett kbir għal dan il-għan. Il-Kummissjoni għandu wkoll ikollha l-possibbiltà li tiċħad l-appoġġ lil proġett ewlieni meta l-għoti ta' dan l-appoġġ ma jkunx ġustifikat. (64) Sabiex l-Istati Membri jingħataw l-għażla li jimplimentaw parti minn programm operazzjonali permezz ta' approċċ ibbażat fuq ir-riżultati, ikun utli li jkun hemm dispożizzjoni għal pjan ta' azzjoni konġunta li jkun jinkludi sensiela ta' azzjonijiet li għandhom jitwettqu minn benefiċjarju biex jikkontribwixxi għall-għanijiet tal-programm operazzjonali. Sabiex tiġi ssimplifikata u msaħħa l-orjentazzjoni tar-riżultati tal-Fondi, il-ġestjoni tal-pjan ta’ azzjoni konġunta għandha tkun ibbażata esklussivament fuq miri, produzzjoni u riżultati maqbula b’mod konġunt kif definit fid-deċiżjoni tal-Kummissjoni li tadotta l-pjan ta’ azzjoni konġunta. Il-kontroll u l-awditjar ta’ pjan ta’ azzjoni konġunta għandhom ikunu limitati wkoll għall-kisba ta’ dawn il-miri, prodotti u riżultati. Konsegwentement, huwa meħtieġ li jiġu stabbiliti regoli dwar it-tħejjija, il-kontenut, l-adozzjoni, il-ġestjoni finanzjarja u l-kontroll ta' pjanijiet ta' azzjoni konġunta. (65) Meta strateġija ta’ żvilupp urban jew territorjali tkun teħtieġ approċċ integrat minħabba li tkun tinvolvi investimenti taħt aktar minn assi prijoritarju wieħed ta’ programm operazzjonali wieħed jew aktar, l-azzjoni appoġġjata mill-Fondi għandha titwettaq bħala investiment territorjali integrat fi ħdan programm operazzjonali. (66) Huwa meħtieġ li jiġu adottati regoli speċifiċi fir-rigward tal-funzjonijiet tal-kumitat tal-monitoraġġ u tar-rapporti annwali dwar l-implimentazzjoni tal-programmi operazzjonali appoġġjati mill-Fondi. Fil-leġiżlazzjoni relevanti speċifika għas-setturi partikolari hemm dispożizzjonijiet addizzjonali dwar it-tħaddim speċifiku tal-FAEŻR. (67) Sabiex tiġi żgurata d-disponibbiltà ta' informazzjoni essenzjali u aġġornata dwar l-implimentazzjoni ta' programm, huwa meħtieġ li l-Istati Membri jipprovdu lill-Kummissjoni b'dejta ewlenina fuq bażi regolari. Sabiex jiġi evitat li jkun hemm piż addizzjonali fuq l-Istati Membri, dan għandu jiġi llimitat għal dejta miġbura fuq bażi kontinwa u t-trażmissjoni għandha titwettaq permezz ta' skambju ta' dejta elettronika. (68) Skont l-Artikolu 175 tat-Trattat, il-Kummissjoni tissottometti Rapporti ta’ Koeżjoni lill-Parlament Ewropew, lill-Kunsill, lill-Kumitat Ekonomiku u Soċjali u lill-Kumitat tar-Reġjuni kull tliet snin dwar il-progress li jsir lejn il-kisba tal-koeżjoni ekonomika, soċjali u territorjali tal-Unjoni. Huwa meħtieġ li jiġi stabbilit il-kontenut ta’ dan ir-rapport. (69) Jitqies xieraq li l-Kummissjoni, f'kooperazzjoni mal-Istati Membri twettaq evalwazzjoni ex post tal-Fondi biex tikseb informazzjoni fil-livell approprjat dwar ir-riżultati u l-impatt tal-interventi ffinanzjati. Jinħtieġu wkoll dispożizzjonijiet speċifiċi biex tiġi stabbilita proċedura għall-approvazzjoni tal-pjanijiet ta' evalwazzjoni tal-Fondi. (70) Huwa importanti li l-kisbiet tal-Fondi tal-Unjoni jinġiebu għall-attenzjoni tal-pubbliku ġenerali. Iċ-ċittadini għandhom id-dritt li jkunu jafu kif qegħdin jiġu investiti r-riżorsi finanzjarji tal-Unjoni. Ir-responsabbiltà li jiġi żgurat li l-informazzjoni xierqa tiġi kkomunikata lill-pubbliku għandha tkun kemm tal-awtoritajiet ta’ ġestjoni kif ukoll tal-benefiċjarji. Biex jiġi żgurat li jkun hemm aktar effiċjenza fil-komunikazzjoni mal-pubbliku inġenerali u li jkun hemm aktar sinerġiji bejn l-attivitajiet ta' komunikazzjoni li jsiru fuq inizjattiva tal-Kummissjoni, ir-riżorsi allokati għall-azzjonijiet ta' komunikazzjoni taħt dan ir-Regolament għandhom jikkontribwixxu wkoll biex titkopra l-komunikazzjoni korporattiva dwar il-prijoritajiet politiċi tal-Unjoni Ewropea sa fejn dawn ikunu relatati mal-objettivi ġenerali ta' dan ir-Regolament. (71) Bil-għan li jiġi żgurat tixrid wiesa’ tal-informazzjoni dwar il-kisbiet tal-Fondi u l-irwol tal-Unjoni fihom u sabiex il-benefiċjarji potenzjali jiġu informati dwar l-opportunitajiet ta’ finanzjament, ir-regoli dettaljati dwar il-miżuri ta’ informazzjoni u komunikazzjoni, kif ukoll ċerti karatteristiċi tekniċi ta’ dawn il-miżuri, għandhom jiġu definiti f’dan ir-Regolament. (72) Bil-għan li jissaħħu l-aċċessibbiltà u t-trasparenza tal-informazzjoni dwar l-opportunitajiet ta’ finanzjament u l-benefiċjarji tal-proġett, f’kull Stat Membru għandhom ikunu disponibbli websajt unika jew portal ta’ websajts li jipprovdu informazzjoni dwar il-programmi operazzjonali kollha, inklużi l-listi ta’ operazzjonijiet appoġġjati taħt kull programm operazzjonali. (73) Huwa neċessarju li jiġu ddeterminati l-elementi għall-modulazzjoni tar-rata ta’ kofinanzjament mill-Fondi għall-programmi operazzjonali, b’mod partikolari, sabiex jiżdied l-effett multiplikatur tar-riżorsi tal-Unjoni. Huwa meħtieġ ukoll li jiġu stabbiliti rati massimi ta' kofinanzjament skont il-kategorija tar-reġjun sabiex jiġi żgurat ir-rispett tal-prinċipju ta' kofinanzjament permezz ta' livell xieraq ta' appoġġ nazzjonali. (74) Huwa meħtieġ għal kull Stat Membru li jinnomina awtorità ta’ ġestjoni, awtorità ta’ ċertifikazzjoni u awtorità tal-awditjar funzjonalment indipendenti għal kull programm operazzjonali. Sabiex l-Istati Membri jingħataw il-flessibbiltà fit-twaqqif ta' sistemi ta' kontroll, ikun xieraq li tingħata l-opzjoni li l-funzjonijiet tal-awtoritajiet ta' ċertifikazzjoni jitwettqu minn awtorità ta' ġestjoni. L-Istat Membru għandu jkunu jista' wkoll jaħtar korpi intermedji li jwettqu ċerti kompiti tal-awtorità ta’ ġestjoni jew tal-awtorità ta’ ċertifikazzjoni. F'dak il-każ l-Istat Membru għandu jistabbilixxi b'mod ċar ir-responsabbiltajiet u l-funzjonijiet rispettivi tagħhom. (75) L-awtorità ta' ġestjoni għandha r-responsabbiltà prinċipali għall-implimentazzjoni effettiva u effiċjenti tal-Fondi u għaldaqstant twettaq numru sostanzjonali mill-funzjonijiet relatati mal-ġestjoni u l-monitoraġġ tal-programmi, il-ġestjoni u l-kontrolli finanzjarji kif ukoll l-għażla tal-proġetti. Ir-responsabbiltajiet u l-funzjonijiet tagħha għandhom jiġu stipulati. (76) L-awtorità taċ-ċertifikazzjoni għandha tħejji l-applikazzjonijiet għall-ħlas u tissottomettihom lill-Kummissjoni. Hija għandha tħejji l-kontijiet annwali, tiċċertifika li l-kontijiet annwali huma kompleti, akkurati u veri u li l-ispiża li ddaħħlet fil-kontijiet tikkonforma mar-regoli tal-Unjoni u nazzjonali applikabbli. Ir-responsabbiltajiet u l-funzjonijiet tagħha għandhom jiġu stipulati. (77) L-awtorità tal-awditjar għandha tiżgura li jitwettaq awditjar fuq is-sistemi ta' ġestjoni u kontroll, fuq kampjun xieraq ta' operazzjonijiet u fuq il-kontijiet annwali. Ir-responsabbiltajiet u l-funzjonijiet tagħha għandhom jiġu stipulati. (78) Sabiex titqies l-organizzazzjoni speċifika tas-sistemi ta' ġestjoni u kontroll għall-FEŻR, FSE u FK u l-ħtieġa li jiġi żgurat approċċ proporzjonali, huma meħtieġa dispożizzjonijiet speċifiċi għall-akkreditazzjoni u l-irtirar tal-akkreditazzjoni tal-awtorità ta' ġestjoni u l-awtorità li tiċċertifika. (79) Bla ħsara għas-setgħat tal-Kummissjoni fir-rigward tal-kontroll finanzjarju, il-kooperazzjoni f'dan il-qasam bejn l-Istati Membri u l-Kummissjoni għandha tiżdied u għandhom jiġu stabbiliti kriterji li jippermettu lill-Kummissjoni li tiddetermina, fil-kuntest tal-istrateġija tagħha ta' kontroll tas-sistemi nazzjonali, il-livell ta' assigurazzjoni li tista' tikseb mill-korpi nazzjonali tal-awditjar. (80) Apparti regoli komuni dwar il-ġestjoni finanzjarja, hemm bżonn ta’ dispożizzjonijiet addizzjonali għall-FEŻR, l-FSE u l-FK. B’mod partikolari, bil-ħsieb li tiġi żgurata assigurazzjoni raġonevoli lill-Kummissjoni qabel l-approvazzjoni annwali tal-kontijiet, l-applikazzjonijiet għal ħlasijiet interim għandhom jiġu rimborżati b’rata ta’ 90 % tal-ammont li jirriżulta mill-applikazzjoni tar-rata ta’ kofinanzjament għal kull assi prijoritarju kif stabbilit fid-deċiżjoni li tadotta l-programm operazzjonali għan-nefqa eliġibbli għall-assi prijoritarju. L-ammonti pendenti dovuti għandhom jitħallsu lill-Istati Membri meta jkun hemm l-approvazzjoni annwali tal-kontijiet, sakemm ma jkunx hemm assigurazzjoni raġonevoli dwar l-eliġibbiltà tan-nefqa għas-sena koperta mill-proċedura ta' approvazzjoni. (81) Sabiex ikun żgurat li l-benefiċjarji jirċievu l-appoġġ mill-aktar fis u sabiex tissaħħaħ l-assigurazzjoni għall-Kummissjoni, huwa xieraq li jinħtieġ li l-applikazzjonijiet għall-ħlas jinkludu biss nefqa li tkun is-suġġett ta' appoġġ li jkun sar ħlas dwaru lill-benefiċjarji. Għandu jiġi previst prefinanzjament għal kull sena biex jiġi żgurat li l-Istati Membri jkollhom mezzi suffiċjenti biex joperaw taħt arranġamenti bħal dawn. Dan il-prefinanzjament għandu jiġi approvat kull sena mal-approvazzjoni tal-kontijiet. (82) Sabiex jiġi żgurat li r-regoli ġenerali dwar id-diżimpenn jiġu applikati b'mod xieraq, ir-regoli stabbiliti għall-Fondi għandhom jagħtu dettalji dwar kif l-iskadenzi għad-diżimpenn jiġu stabbiliti u kif l-ammonti rispettivi jiġu kkalkulati. (83) Jeħtieġ li l-proċedura fid-dettall għall-issaldar annwali tal-kontijiet applikabbli għall-Fondi tiġi speċifikata biex jiġi żgurat li jkun hemm bażi ċara u ċertezza legali għal dawn l-arranġamenti. Huwa ta' importanza partikolari li tiġi prevista possibbiltà limitata għall-Istat Membru biex jinkludi provvediment fil-kontijiet annwali tiegħu għal ammont li jkun is-suġġett ta' proċedura pendenti mal-awtorità tal-awditjar. (84) Il-proċess tal-approvazzjoni annwali tal-kontijiet għandu jsir flimkien ma' għeluq annwali ta' operazzjonijiet ikkompletati (għall-FEŻR u l-FK) jew ta' nefqa kkompletata (għall-FSE). Sabiex jitnaqqsu l-ispejjeż assoċjati mal-għeluq finali tal-programmi operazzjonali, jitnaqqas il-piż amministrattiv għall-benefiċjarji u tingħata ċertezza legali, l-għeluq annwali għandu jkun obbligatorju biex b'hekk jiġi limitat il-perjodu li matulu għandhom jinżammu d-dokumenti ta' appoġġ u li matulu tista' ssir verifika tal-operazzjonijiet u jiġu imposti korrezzjonijiet finanzjarji. (85) Sabiex jiġu salvagwardjati l-interessi finanzjarji tal-Unjoni u jiġu pprovduti l-mezzi li jiżguraw l-implimentazzjoni effettiva tal-programmi, għandu jkun hemm miżuri li jippermettu s-sospensjoni mill-Kummissjoni ta’ ħlasijiet fil-livell ta’ assi prijoritarju jew programm operazzjonali. (86) Huwa xieraq li jiġu stabbiliti l-arranġamenti u l-proċeduri speċifiċi għall-korrezzjonijiet finanzjarji mill-Istati Membri u mill-Kummissjoni fir-rigward tal-Fondi biex tingħata ċertezza legali lill-Istati Membri. (87) Il-frekwenza tal-awditjar ta' operazzjonijiet għandha tkun proporzjonali skont id-daqs tal-appoġġ tal-Unjoni mill-Fondi. B'mod partikolari, l-għadd ta' verifiki mwettqa għandu jitnaqqas fejn it-total tan-nefqa eliġibbli għal operazzjoni ma tkunx taqbeż il-EUR 100 000. Madankollu, għandu jkun possibbli li jitwettqu verifiki fi kwalunkwe ħin fejn ikun hemm evidenza ta’ irregolarità jew frodi, jew, wara l-għeluq ta’ operazzjoni kompluta, bħala parti minn kampjun ta’ awditjar. Sabiex il-livell tal-awditjar mill-Kummissjoni jkun proporzjonali għar-riskju, il-Kummissjoni għandha tkun f'pożizzjoni li tnaqqas il-ħidma ta' awditjar fir-rigward tal-programmi operazzjonali fejn ma jkun hemm l-ebda nuqqas sinfikanti jew fejn l-awtorità tal-awditjar tkun affidabbli. (88) Sabiex jiġu ssuplimentati u emendati ċerti elementi mhux essenzjali ta’ dan ir-Regolament, is-setgħa li jiġu adottati atti skont l-Artikolu 290 tat-Trattat għandha tiġi ddelegata lill-Kummissjoni fir-rigward tal-kodiċi ta' kondotta fuq l-objettivi u l-kriterji li jappoġġjaw l-implimentazzjoni tas-sħubija, l-adozzjoni tal-elementi ta' tal-Qafas Strateġiku Komuni relatati ma’ azzjonijiet indikattivi ta’ valur miżjud Ewropew għoli u l-prinċipji korrespondenti għat-twettiq, u l-prijoritajiet għall-koperazzjoni, regoli addizzjonali dwar l-allokazzjoni tar-riserva għall-prestazzjoni, id-definizzjoni taż-żona u l-popolazzjoni koperti mill-istrateġiji tal-iżvilupp lokali, regoli dettaljati dwar l-istrumenti finanzjarji (valutazzjoni ex ante, il-kombinazzjoni ta’ appoġġ, l-eliġibbiltà, it-tipi ta' attivitajiet mhux appoġjati), regoli fuq ċerti tipi ta’ strumenti finanzjarji mwaqqfa fuq livell nazzjonali, reġjonali, transnazzjonali jew transkonfinali, regoli dwar ftehimiet ta’ finanzjament, it-trasferiment u l-immaniġjar ta’ assi, l-arranġamenti għall-immaniġjar u l-kontroll, ir-regoli dwar it-talbiet ta’ ħlas, u t-twaqqif ta’ sistema għall-kapitalizzazzjoni ta’ pagamenti annwali, id-definizzjoni ta’ rata fissa għal operazzjonijiet li jiġġeneraw dħul, id-definizzjoni tar-rata fissa applikata għal spejjeż indiretti ta’ għotjiet ibbażati fuq metodi eżistenti u rati korrispondenti applikabli fil-politiki tal-Unjoni, ir-responsabbiltajiet tal-Istati Membri fir-rigward tal-proċedura għall-irrappurtar ta’ irregolaritajiet u għall-irkupru ta’ somom indebitament imħallsa, il-modalitajiet għall-iskambju ta’ informazzjoni fuq l-operazzjonijiet, l-arranġamenti għal rekord adegwat ta’ awditjar, il-kondizzjonijiet tal-awditjar nazzjonali, il-kriterji ta’ akkreditazzjoni għall-awtoritajiet ta’ ġestjoni u l-awtoritajiet ta’ ċertifikazzjoni, l-identifikazzjoni ta’ trasportaturi tad-dejta aċċettati b’mod komuni u l-kriterji biex jiġi stabbilit il-livell ta’ korrezzjoni finanzjarja li għandu jiġi applikat. Il-Kummissjoni għandha wkoll tingħata s-setgħa li temenda, permezz ta’ atti ddelegati, l-Annessi I u VI, li t-tnejn li huma jinkludu elementi mhux essenzjali ta’ dan ir-Regolament, sabiex jiġu indirizzati l-ħtiġijiet ta’ adattament fil-ġejjieni. Huwa partikolarment importanti li l-Kummissjoni twettaq konsultazzjonijiet xierqa matul ix-xogħol tagħha ta’ tħejjija, anke fil-livell ta’ esperti. (89) Il-Kummissjoni, meta tħejji u tfassal l-atti delegati, għandha tiżgura trażmissjoni simultanja, fil-ħin u xierqa tad-dokumenti rilevanti lill-Parlament Ewropew u lill-Kunsill. (90) Il-Kummissjoni għandha tingħata s-setgħa li tadotta, permezz ta' atti ta' implimentazzjoni, fir-rigward tal-Fondi kollha tal-QSK, deċiżjonijiet li japprovaw il-Kuntratti ta' Sħubija, deċiżjonijiet li jallokaw ir-riżerva għall-prestazzjoni, deċiżjonijiet li jissospendu l-ħlasijiet marbuta mal-politiki ekonomiċi tal-Istati Membri, u, fil-każ ta’ diżimpenn, deċiżjonijiet li jemendaw programmi li jadottaw deċiżjonijiet; u fir-riward tal-Fondi, deċiżjonijiet li jidentifikaw reġjuni u Stati Membri li jissodisfaw il-kriterji tal-Investiment għat-tkabbir u l-impjiegi, deċiżjonijiet li jistipulaw rendikont dettaljat annwali tal-approprjazzjonijiet ta' impenn għall-Istati Membri, deċiżjonijiet li jistipulaw l-ammont li għandu jiġi ttrasferit mill-FK ta’ kull Stat Membru għall-Faċilità Nikkollegaw l-Ewropa, deċiżjonijiet li jistipulaw l-ammont li għandu jiġi ttrasferit mill-Fondi Strutturali ta’ kull Stat Membru allokati għall-għajnuna tal-ikel għan-nies fil-bżonn, deċiżjonijiet li jadottaw u jemendaw programmi operazzjonali, deċiżjonijiet dwar proġetti maġġuri, deċizjonijiet dwar pjanijiet ta' azzjoni konġunta, deċiżjonijiet li jissosspendu ħlasijiet u deċiżjojnijiet dwar korrezzjonijiet finanzjarji. (91) Sabiex jiġu żgurati kundizzjonijiet uniformi għall-implimentazzjoni ta' dan ir-Regolament, is-setgħat ta’ implimentazzjoni relatati mal-metodoloġija li tikkonċerna l-objettivi tat-tibdil fil-klima, it-termini u l-kondizzjonijiet standard għall-monitoraġġ tal-istrumenti finanzjarji, il-kundizzjonijiet uniformi li jirrigwardaw il-monitoraġġ u l-għoti ta’ informazzjoni dwar il-monitoraġġ lil strumenti finanzjarji, il-metodoloġija għall-kalkolu tad-dħul nett għal proġetti li jiġġeneraw dħul, is-sistema tal-iskambju elettroniku tad-dejta bejn l-Istat Membru u l-Kummissjoni, il-mudell tal-programm operazzjonali għall-Fondi, in-nomenklatura tal-kategoriji għal intervent, il-format għall-informazzjoni dwar proġetti maġġuri u l-metodoloġija li għandha tintuża biex titwettaq analiżi tal-paragun bejn il-kostijiet u l-benefiċċji fuq proġetti maġġuri, il-mudell għal pjan ta’ azzjoni konġunta, il-mudell tar-rapporti ta' implimentazzjoni annwali u aħħarija, ċerti karatteristiċi tekniċi tal-miżuri ta’ informazzjoni u pubbliċità u l-istruzzjonijiet relatati, regoli dwar l-iskambju ta’ informazzjoni bejn il-benefiċjarji u l-awtoritajiet amministrattivi, l-awtoritajiet ta’ ċertifikazzjoni, l-awtoritajiet tal-awditjar u l-korpi intermedjarji, il-mudell tad-dikjarazzjoni amministrattiva, il-mudelli għall-istrateġija tal-awditjar, opinjoni u rapport annwali ta’ kontroll u metodoloġija fil-metodu tat-teħid tal-kampjuni, ir-regoli dwar l-użu tad-dejta miġbura matul l-awditjar, il-mudell għall-applikazzjonijiet għal ħlas għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar ir-regoli u l-prinċipji ġenerali dwar il-mekkaniżmi ta’ kontroll mill-Istati Membri fuq l-eżerċizzju tas-setgħa ta' implimentazzjoni tal-Kummissjoni[8]. (92) Dan ir-Regolament jissostitwixxi r-Regolament tal-Kunsill (KE) Nru 1083/2006 tal-11 ta’ Lulju 2006 li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta' Koeżjoni u li jħassar ir-Regolament (KE) Nru 1260/1999[9]. Dak ir-Regolament għandu għalhekk jiġi revokat. (93) Ladarba l-objettiv ta’ dan ir-Regolament, jiġifieri li jitnaqqsu d-diverġenzi bejn il-livelli tal-iżvilupp tad-diversi reġjuni u r-ritard ta’ dawk ir-reġjuni jew gżejjer li huma anqas favoriti, partikolarment iż-żoni rurali, żoni milquta minn tranżizzjoni industrijali, u reġjuni li jbatu minn żvantaġġi naturali jew demografiċi gravi u permanenti, ma jistax jinkiseb b’mod suffiċjenti mill-Istati Membri iżda jista’ jinkiseb aħjar fil-livell tal-Unjoni, l-Unjoni tista' tadotta miżuri, skont il-prinċipju ta’ sussidjarjetà kif stabbilit fl-Artikolu 5 tat-Trattat dwar l-Unjoni Ewropea. Skont il-prinċipju ta’ proporzjonalità, kif stabbilit f’dak l-Artikolu, dan ir-Regolament ma jmurx lil hinn minn dawk li huwa meħtieġ sabiex jinkiseb dak l-objettiv. ADOTTAW DAN IR-REGOLAMENT: L-EWWEL PARTI SUĠĠETT U DEFINIZZJONIJIET Artikolu 1 Suġġett Dan ir-Regolament jistabbilixxi r-regoli komuni applikabbli għall-Fond Ewropew għall-Iżvilupp Reġjonali (FEŻR), il-Fond Soċjali Ewropew (FSE), il-Fond ta’ Koeżjoni (FK), il-Fond Agrikolu Ewropew għall-Iżvilupp Rurali (FAEŻR) u l-Fond Ewropew għall-Affarijiet Marittimi u s-Sajd (EMFF), li qegħdin joperaw skont il-Qafas Strateġiku Komuni (il-'Fondi tal-QSK'). Huwa jiddefinixxi wkoll id-dispożizzjonijiet meħtieġa sabiex tiġi żgurata l-effikaċja tal-Fondi tal-QSK u l-koordinazzjoni tagħhom ma’ xulxin u ma’ strumenti oħrajn tal-Unjoni. Dan ir-Regolament jistabbilixxi r-regoli ġenerali li jirregolaw il-FEŻR, il-FSE (li li flimkien jissejħu bħala l-‘Fondi Strutturali’) u l-FK. Ir-Regolament jiddefinixxi l-kompiti, l-objettivi ta’ prijorità u l-organizzazzjoni tal-Fondi Strutturali u l-FK (il-'Fondi'), il-kriterji għall-Istati Membri u r-reġjuni li għandhom ikunu eliġibbli għal sostenn mill-Fondi tal-QSK, ir-riżorsi finanzjarji disponibbli u l-kriterji għall-allokazzjoni tagħhom. Ir-regoli stabbiliti f’dan ir-Regolament japplikaw bla ħsara għad-dispożizzjonijiet stipulati fir-Regolament (UE) Nru […]/2012 tal-Parlament Ewropew u tal-Kunsill dwar il-finanzjament, il-ġestjoni u l-monitoraġġ tal-politika agrikola komuni[10] (li minn hawn ’il quddiem issir referenza għalih bħala r-Regolament tal-‘PAK’) u għad-dispożizzjonijiet speċifiċi stipulati fir-Regolamenti li ġejjin: (1) Ir-Regolament (UE) Nru […]/2012 tal-Parlament Ewropew u tal-Kunsill dwar il-Fond Ewropew għall-Iżvilupp Reġjonali u li jħassar ir-Regolament (KE) Nru 1080/2006[11] (ir-‘Regolament tal-FEŻR’); (2) Ir-Regolament (UE) Nru […]/2012 tal-Parlament Ewropew u tal-Kunsill dwar il-Fond Soċjali Ewropew u li jħassar ir-Regolament (KE) Nru 1081/2006[12] (ir-‘Regolament tal-FSE’); (3) Ir-Regolament (UE) Nru […]/2012 tal-Parlament Ewropew u tal-Kunsill li jistabbilixxi Fond ta’ Koeżjoni u li jħassar ir-Regolament (KE) Nru 1084/2006[13] (ir-‘Regolament tal-FK’); (4) Ir-Regolament (UE) Nru […]/2012 tal-Parlament Ewropew u tal-Kunsill dwar il-kooperazzjoni territorjali Ewropea[14] (ir-‘Regolament tal-KTE’); (5) Ir-Regolament (UE) Nru […]/2012 tal-Parlament Ewropew u tal-Kunsill dwar il-Fond Agrikolu Ewropew għall-Iżvilupp Rurali u li jħassar ir-Regolament (KE) Nru 1698/2005[15] (ir-‘Regolament tal-FAEŻR’); kif ukoll (6) Ir-Regolament (UE) Nru […]/2012 tal-Parlament Ewropew u tal-Kunsill dwar il-Fond Marittimu tas-Sajd Ewropew u li jħassar ir-Regolament (KE) Nru 1198/2006[16] (ir-‘Regolament tal-FEMS’); Artikolu 2 Definizzjonijiet Għall-finijiet ta' dan ir-Regolament, id-definizzjonijiet tal-istrumenti finanzjarji stabbiliti fir-Regolament Finanzjarju għandhom japplikaw għall-istrumenti finanzjarji appoġġjati mill-Fondi tal-QSK, għajr fejn ikun stipulat mod ieħor f’dan ir-Regolament. Barra minn dan, għandhom japplikaw id-definizzjonijiet li ġejjin: (1) 'L-istrateġija tal-Unjoni għal tkabbir intelliġenti, sostenibbli u inklużiv" tfisser il-miri u l-għanijiet kondiviżi li jmexxu l-azzjoni tal-Istati Membri u tal-Unjoni li jinsabu fil-Komunikazzjoni mill-Kummissjoni: Ewropa 2020: Strateġija għal tkabbir intelliġenti, sostenibbli u inklużiv, u li huwa fil-Konklużjonijiet adottati mill-Kunsill Ewropew tas-17 ta' Ġunju 2010 fl-Anness I (Strateġija Ewropea Ġdida għall-Impjiegi u t-Tkabbir, Miri Ewlenin tal-UE), ir-Rakkomandazzjoni tal-Kunsill tat-13 ta’ Lulju 2010 dwar linji gwida ġenerali għall-politika ekonomika tal-Istati Membri u tal-Unjoni[17] u d-Deċiżjoni tal-Kunsill tal-21 ta' Ottubru 2010 dwar il-linji gwida għall-politiki tal-Istati Membri dwar l-impjiegi[18], u kull reviżjoni ta' dawn il-miri u l-objettivi kondiviżi. (2) 'Qafas Strateġiku Komuni' tfisser id-dokument li jittraduċi l-objettivi u l-miri tal-istrateġija tal-Unjoni għat-tkabbir intelliġenti, sostenibbli u inklużiv f’azzjonijiet ewlenin għall-Fondi tal-QSK, li jistabbilixxi għal kull objettiv tematiku l-azzjonijiet ewlenin li għandhom jiġu appoġġjati minn kull Fond tal-QSK u l-mekkaniżmi li jiżguraw il-koerenza u l-konsistenza tal-ipprogrammar tal-Fondi tal-QSK mal-politiki ekonomiċi u tal-impjiegi tal-Istati Membri u tal-Unjoni; l-elementi li jipprovdu direzzjoni strateġika ċara għall-proċess ta’ programmazzjoni u li jiffaċilitaw il-koordinazzjoni settorjali u territorjali fl-intervent tal-Unjoni taħt il-Fondi tal-QSK, u ma’ politiki u strumenti oħra rilevanti tal-Unjoni skont l-għanijiet u l-miri tal-istrateġija tal-Unjoni għal tkabbir intelliġenti, sostenibbli u inklużiv; (3) “azzjoni” tfisser tip ta’ operazzjoni li għandha tiġi appoġġjata mill-Fondi tal-QSK sabiex jinkisbu l-miri ta’ programm; (4) “azzjoni indikattiva ta’valur miżjud Ewropew għoli” tfisser azzjoni li tkun mistennija li tagħti kontribut sinfikanti għall-kisba tal-miri u l-għanijiet tal-istrateġija tal-Unjoni għal tkabbir intelliġenti, sostenibbli u inklussiv u li għandha taġixxi bħala punt ta' referenza fit-tħejjija ta’ programmi; (5) 'Regoli speċifiċi għall-fondi' tfisser id-dispożizzjonijiet stipulati, jew abbażi ta' dawk, fit-Tielet Parti ta’ dan ir-Regolament jew f’regolament speċifiku jew ġeneriku li jirregola wieħed jew aktar mill-Fondi tal-QSK msemmija jew elenkati fit-tielet subparagrafu tal-Artikolu 1; (6) ‘ipprogrammar’ tfisser il-proċess tal-organizzazzjoni, it-teħid tad-deċiżjonijiet u l-allokazzjoni tar-riżorsi finanzjarji f’diversi stadji maħsub għall-implimentazzjoni, fuq bażi multiannwali, tal-azzjoni konġunta mill-Unjoni u l-Istati Membri sabiex tinkiseb l-istrateġija tal-Unjoni dwar tkabbir intelliġenti, sostenibbli u inklużiv; (7) ‘programm’ tfisser ‘programm operazzjonali’ imsemmi fit-Tielet Parti ta’ dan ir-Regolament u fir-Regolament tal-EMFF, u ‘programm ta’ żvilupp rurali’ imsemmi fir-Regolament tal-FAEŻR; (8) ‘prijorità’ tfisser ‘assi ta’ prijorità’ imsemmija fit-Tielet Parti ta’ dan ir-Regolament u l-‘prijorità tal-Unjoni’ imsemmija fir-Regolament tal-EMFF u fir-Regolament tal-FAEŻR; (9) 'operazzjoni' tfisser proġett, kuntratt, azzjoni jew grupp ta’ proġetti magħżula mill-awtoritajiet ta’ ġestjoni tal-programmi ikkonċernati, jew taħt ir-responsabbiltà tagħhom, li tikkontribwixxi għall-objettivi tal-prijorità jew prijoritajiet li magħha hija relatata; fil-kuntest tal-istrumenti finanzjarji, l-operazzjoni tikkonsisti fil-kontribuzzjonijiet finanzjarji minn programm għall-istrumenti finanzjarji u l-appoġġ finanzjarju sussegwenti pprovdut minn dawn l-istrumenti finanzjarji; (10) 'benefiċjarju' tfisser korp pubbliku jew privat responsabbli għall-bidu jew għall-bidu u l-implimentazzjoni ta' operazzjonijiet; fil-kuntest ta’ għajnuna mill-Istat, it-terminu 'benefiċjarju' jfisser il-korp li jirċievi l-għajnuna; fil-kuntest ta’ strumenti finanzjarji, it-terminu 'benefiċjarju' jfisser il-korp li jimplimenta l-istrument finanzjarju; (11) 'riċevitur finali' jfisser persuna legali jew fiżika li tirċievi sostenn finanzjarju minn strument finanzjarju; (12) 'Għajnuna mill-Istat' tfisser għajnuna li taqa’ taħt l-Artikolu 107(1) tat-Trattat u għandha titqies ukoll għall-finijiet ta’ dan ir-Regolament li tinkludi għajnuna de minimis fis-sens tar-Regolament tal-Kummissjoni (KE) Nru 1998/2006 tal-15 ta’ Diċembru 2006 dwar l-applikazzjoni tal-Artikoli 87 u 88 tat-Trattat għal għajnuna de minimis[19], ir-Regolament tal-Kummissjoni (KE) Nru 1535/2007 tal-20 ta’ Diċembru 2007 dwar l-applikazzjoni tal-Artikoli 87 u 88 tat-Trattat tal-KE għal għajnuna de minimis fis-settur tal-produzzjoni agrikola[20] u r-Regolament tal-Kummissjoni (KE) Nru 875/2007 tal-24 ta’ Lulju 2007 dwar l-applikazzjoni tal-Artikoli 87 u 88 tat-Trattat tal-KE għal għajnuna de minimis fis-settur tas-sajd u li jemenda r-Regolament (KE) Nru 1860/2004[21]; (13) 'operazzjoni kompluta' tfisser operazzjoni li tlestiet fiżikament jew ġiet implimentata għal kollox u fir-rigward tagħha saru l-ħlasijiet relatati kollha mill-benefiċjarji u l-kontribuzzjoni pubblika korrispondenti tħallset lill-benefiċjarji; (14) ‘sostenn pubbliku' jfisser kwalunkwe sostenn finanzjarju għall-finanzjament ta’ operazzjoni li l-oriġini tiegħu huwa l-baġit ta’ awtoritajiet pubbliċi nazzjonali, reġjonali jew lokali, il-baġit tal-Unjoni relatat mal-Fondi tal-QFS, il-baġit tal-korpi tal-liġi pubblika jew il-baġit ta’ assoċjazzjonijiet ta’ awtoritajiet pubbliċi jew korpi tal-liġi pubblika; (15) 'korp tal-liġi pubblika' jfisser kwalunkwe korp irregolat mil-liġi pubblika fis-sens tal-Artikolu 1(9) tad-Direttiva 2004/18/KE tal-Parlament Ewropew u tal-Kunsill[22] u kwalunkwe raggruppament Ewropew ta’ kooperazjoni territorjali (REKT) stabbilit skont ir-Regolament (KE) Nru 1082/2006 tal-Parlament Ewropew u tal-Kunsill[23], irrispettivament minn jekk id-dispożizzjonijiet tal-implimentazzjoni nazzjonali rilevanti jikkunsidrawx ir-REKT bħala korp tal-liġi pubblika jew korp tal-liġi privata; (16) 'dokument' ifisser karta jew mezz elettroniku li jġorr informazzjoni rilevanti fil-qafas ta’ dan ir-Regolament; (17) 'korp intermedju' jfisser kwalunkwe korp pubbliku jew privat li jaġixxi taħt ir-responsabbiltà ta' awtorità ta' ġestjoni jew ta' ċertifikazzjoni, jew li jwettaq dmirijiet f'isem tali awtorità vis-à-vis benefiċjarji li jimplementaw l-operazzjonijiet; (18) ‘strateġija ta’ żvilupp lokali’ tfisser sett koerenti ta’ operazzjonijiet biex jissodisfaw l-objettivi u l-ħtiġijiet lokali, li tikkontribwixxi għat-twettiq tal-istrateġija tal-Unjoni għal tkabbir intelliġenti, sostenibbli u inklużiv, u li hija implimentata fi sħubija fil-livell xieraq; (19) ‘għeluq sostnut’ tfisser l-għeluq ta’ operazzjonijiet bħala riżultat tal-approvazzjoni annwali tal-eżerċizzju tal-kontijiet u qabel l-għeluq ġenerali tal-programm; (20) 'Kuntratt ta’ Sħubija' tfisser id-dokument imħejji mill-Istat Membru bl-involviment ta’ imsieħba f'konformità mal-approċċ ibbażat fuq governanza f’diversi livelli, li jistabbilixxi l-istrateġija, il-prijoritajiet u l-arranġamenti tal-Istat Membru għall-użu tal-Fondi tal-QSK b’mod effettiv u effiċjenti sabiex tiġi segwita l-istrateġija tal-Unjoni għal tkabbir intelliġenti, sostenibbli u inklużiv, u li hija approvata mill-Kummissjoni wara valutazzjoni u djalogu mal-Istat Membru; (21) 'kategorija ta’ reġjuni' tfisser il-kategorizzazzjoni tar-reġjuni bħala 'reġjuni inqas żviluppati', 'reġjuni fi tranżizzjoni' jew 'reġjuni aktar żviluppati' skont l-Artikolu 82(2); (22) 'talba għal ħlas' tfisser applikazzjoni għal ħlas jew dikjarazzjoni tal-infiq sottomessa mill-Istat Membru lill-Kummissjoni; (23) 'BEI' tfisser il-Bank Ewropew tal-Investiment, lill-Fond Ewropew tal-Investiment jew kwalunkwe sussidjarju stabbilit mill-Bank Ewropew tal-Investiment; (24) 'SME' tfisser impriża mikro, żgħira jew ta’ daqs medju fit-tifsira tar-Rakkomandazzjoni tal-Kummissjoni 2003/361/KE, jew l-emendi sussegwenti tagħha; (25) 'sena fiskali', tfisser, għall-finijiet tat-Tielet Parti, il-perjodu bejn l-1 ta' Lulju sat-30 ta' Ġunju, għajr għall-ewwel sena fiskali, li fir-rigward tagħha tfisser il-perjodu mid-data tal-bidu għal eliġibbiltà tan-nefqa sat-30 ta' Ġunju 2015. Is-sena fiskali finali għandha tkun bejn l-1 ta' Lulju 2022 sat-30 ta' Ġunju 2023; (26) 'sena finanzjarja' tfisser, għall-finijiet tat-Tielet Parti, il-perjodu mill-1 ta' Jannar sal-31 ta' Diċembru. IT-TIENI PARTI DISPOŻIZZJONIJIET KOMUNI APPLIKABBLI GĦALL-FONDI TAL-QSK TITOLU I Il-prinċipji ta’ appoġġ mill-Unjoni għall-Fondi tal-QSK Artikolu 3 Kamp ta' Applikazzjoni Ir-regoli stabbiliti f’din il-Parti għandhom japplikaw bla ħsara għad-dispożizzjonijiet stabbiliti fit-Tielet Parti. Artikolu 4 Il-Prinċipji ġenerali 1. Il-Fondi tal-QFS għandhom jipprovdu sostenn, permezz ta’ programmi multiannwali, li jikkumplimenta intervent nazzjonali, reġjonali u lokali, sabiex titwassal l-istrateġija tal-prijoritajiet tal-Unjoni ta' tkabbir intelliġenti, sostenibbli u inklużiv, filwaqt li jitqiesu l-Linji Gwida Integrati u r-rakkomandazzjonijiet speċifiċi għall-pajjiż skont l-Artikolu 121(2) tat-Trattat u r-rakkomandazzjonijiet relevanti tal-Kunsill adottati skont l-Artikolu 148(4) tat-Trattat. 2. Il-Kummissjoni u l-Istati Membri għandhom jiżguraw li s-sostenn mill-Fondi huwa konsistenti mal-politiki u l-prijoritajiet tal-Unjoni u komplementari għal strumenti oħra tal-Unjoni. 3. Sostenn mill-Fondi tal-QSK għandu jiġi implimentat f’kooperazzjoni mill-qrib bejn il-Kummissjoni u l-Istati Membri. 4 L-Istati Membri u l-korpi maħtura minnhom għal dak il-għan għandhom ikunu responsabbli għall-implimentazzjoni tal-programmi operazzjonali u għat-twettiq tal-kompiti tagħhom skont dan ir-Regolament u r-Regolamenti speċifiċi għall-Fond fil-livell territorjali xieraq, skont il-qafas istituzzjonali, legali u finanzjarju tal-Istat Membru u soġġett għal konformità ma’ dan ir-Regolament u r-regoli speċifiċi għall-Fond. 5. Arranġamenti għall-implimentazzjoni u l-użu tal-Fondi tal-QSK, u b’mod partikolari r-riżorsi finanzjarji u amministrattivi meħtieġa għall-implimentazzjoni tal-Fondi tal-QSK, fir-rigward tar-rappurtar, l-evalwazzjoni, il-ġestjoni u l-kontroll għandhom iqisu l-prinċipju ta’ proporzjonalità filwaqt li jiġi kkunsidrat il-livell ta’ sostenn allokat. 6. Skont ir-responsabbiltajiet rispettivi tagħhom, il-Kummissjoni u l-Istati Membri għandhom jiżguraw il-koordinazzjoni fost il-Fondi tal-QSK, u ma’ politiki u strumenti oħra tal-Unjoni, inklużi dawk fil-qafas tal-azzjoni esterna tal-Unjoni. 7. Il-parti tal-baġit tal-Unjoni allokata għall-Fondi tal-QSK għandha tiġi implimentata fi ħdan il-qafas ta’ ġestjoni kondiviża bejn l-Istati Membri u l-Kummissjoni, skont l-Artikolu 53(b) tar-Regolament Finanzjarju, bl-eċċezzjoni tal-ammont tal-FK trasferit għall-Faċilità Nikkollegaw l-Ewropa msemmija fl-Artikolu 84(4) u tal-azzjonijiet innovattivi fuq l-inizjattiva tal-Kummissjoni taħt l-Artikolu 9 tar-Regolament tal-FEŻR, u assistenza teknika fuq l-inizjattiva tal-Kummissjoni. 8. Il-Kummissjoni u l-Istati Membri għandhom japplikaw il-prinċipju ta’ ġestjoni finanzjarja tajba skont l-Artikolu 27 tar-Regolament Finanzjarju. 9. Il-Kummissjoni u l-Istati Membri għandhom jiżguraw l-effikaċja tal-Fondi tal-QSK, partikolarment permezz tal-monitoraġġ, ir-rappurtar u l-evalwazzjoni. 10. Il-Kummissjoni u l-Istati Membri għandhom iwettqu l-irwoli rispettivi tagħhom fir-rigward tal-Fondi tal-QSK bil-għan li jitnaqqas il-piż amministrattiv għall-benefiċjarji. Artikolu 5 Sħubija u governanza f’diversi livelli 1. Għall-Kuntratt tas-Sħubija u kull programm ieħor rispettivament, Stat Membru għandu jorganizza sħubija mal-imsieħba li ġejjin: (a) l-awtoritajiet kompetenti reġjonali, lokali, urbani u awtoritajiet pubbliċi oħra; (b) imsieħba ekonomiċi u soċjali; kif ukoll (c) korpi li jirrappreżentaw lis-soċjetà ċivili, inkluż l-imsieħba ambjentali, organizzazzjonijiet mhux governattivi u korpi responsabbli għall-promozzjoni ta' ugwaljanza u nondiskriminazzjoni. 2. F’konformità mal-approċċ tal-governanza f’diversi livell, l-imsieħba għandhom jiġu involuti mill-Istati Membri fit-tħejjija tal-Kuntratti ta' Sħubija u r-rapporti ta' progress u fit-tħejjija, l-implimentazzjoni, il-monitoraġġ u l-evalwazzjoni tal-programmi. L-imsieħba għandhom jipparteċipaw fil-kumitati ta’ monitoraġġ għall-programmi. 3. Il-Kummissjoni għandha tingħata s-setgħa li tadotta atti delegati skont l-Artikolu 142 biex tipprovdi għal kodiċi ta' kondotta Ewropew li jistabbilixxi objettivi u kriterji sabiex tiġi sostnuta l-implimentazzjoni tas-sħubija u sabiex tiġi ffaċilitata l-kondiviżjoni tal-informazzjoni, l-esperjenza, ir-riżultati u prattiki tajba fost l-Istati Membri. 4. Mill-inqas darba fis-sena, għal kull Fond tal-QSK, il-Kummissjoni għandha tikkonsulta mal-organizzazzjonijiet li jirrappreżentaw l-imsieħba fil-livell tal-Unjoni dwar l-implimentazzjoni tas-sostenn mill-Fondi tal-QSK. Artikolu 6 Konformità mad-dritt tal-Unjoni u nazzjonali Operazzjonijiet iffinanzjati mill-Fondi tal-QSK għandhom jikkonformaw mal-liġi tal-Unjoni u nazzjonali applikabbli. Artikolu 7 Il-promozzjoni tal-ugwaljanza bejn l-irġiel u n-nisa u nondiskriminazzjoni L-Istati Membri u l-Kummissjoni għandhom jiżguraw li l-perspettiva tal-ugwaljanza bejn in-nisa u l-irġiel u l-integrazzjoni tal-ugwaljanza bejn is-sessi tiġi promossa fit-tħejjija u l-implimentazzjoni tal-programmi. L-Istati Membri u l-Kummissjoni għandhom jieħdu l-passi xierqa sabiex jipprevjenu kwalunkwe diskriminazzjoni abbażi ta' sess, ta' oriġini razzjali jew etnika, ta' reliġjon jew twemmin, ta' diżabbiltà, ta' età jew ta' orjentazzjoni sesswali matul it-tħejjija u l-implimentazzjoni tal-programmi. Artikolu 8 L-iżvilupp sostenibbli L-objettivi tal-Fondi tal-QSK għandhom jiġu segwiti fil-qafas tal-iżvilupp sostenibbli u l-promozzjoni tal-Unjoni tal-għan tal-ħarsien u t-titjib tal-ambjent, kif stabbilit fl-Artikolu 11 tat-Trattat, filwaqt li jitqies il-prinċipju ta’ min iniġġes iħallas. L-Istati Membri u l-Kummissjoni għandhom jiżguraw li r-rekwiżiti tal-ħarsien ambjentali, l-effiċjenza fl-użu tal-enerġija, il-mitigazzjoni tat-tibdil fil-klima, ir-reżiljenza għal diżastri u l-prevenzjoni u l-ġestjoni tar-riskju ta’ adattament jiġu promossi fit-tħejjija u l-implimentazzjoni tal-Kuntratti ta’ Sħubija u l-programmi. L-Istati Membri għandhom jipprovdu informazzjoni dwar l-appoġġ għall-objettivi tat-tibdil fil-klima bl-użu tal-metodoloġija adottata mill-Kummissjoni. Il-Kummissjoni għandha tadotta din il-metodoloġija permezz ta’ att ta’ implimentazzjoni. L-att ta’ implimentazzjoni għandu jiġi adottat skont il-proċedura tal-eżami msemmija fl-Artikolu 143(3). TITOLU II APPROĊĊ STRATEĠIKU KAPITOLU I Objettivi tematiċi għall-Fondi tal-QSK u l-Qafas Strateġiku Komuni Artikolu 9 Objettivi tematiċi Kull Fond tal-QSK għandu jappoġġa l-objettivi tematiċi li ġejjin skont il-missjoni tiegħu sabiex jikkontribbwixxi għall-istrateġija tal-Unjoni għal tkabbir intelliġenti, sostenibbli u inklużiv: (1) it-tisħiħ tar-riċerka, l-iżvilupp teknoloġiku u l-innovazzjoni; (2) it-tisħiħ tal-aċċess għal teknoloġiji ta' informazzjoni u komunikazzjoni, u l-użu u l-kwalità tagħhom; (3) it-tisħiħ tal-kompetittività ta’ impriżi żgħar u medji u s-settur tal-agrikoltura (għall-FAEŻR) u s-settur tas-sajd u l-akkwakultura (għall-EMFF); (4) l-appoġġ tal-bidla lejn ekonomija b’livell baxx ta’ emissjonijiet ta’ karbonju fis-setturi kollha; (5) il-promozzjoni tal-adattament għat-tibdil fil-klima, il-prevenzjoni u l-ġestjoni tar-riskji; (6) il-protezzjoni tal-ambjent u l-promozzjoni tal-effiċjenza tar-riżorsi; (7) il-promozzjoni ta' trasport sostenibbli u t-tneħħija ta' ostakoli fl-infrastrutturi tan-netwerks ewlenin; (8) il-promozzjoni tal-impjieg u s-sostenn tal-mobilità tax-xogħol; (9) il-promozzjoni ta’ inklużjoni soċjali u l-ġlieda kontra l-faqar; (10) l-investiment fl-edukazzjoni, il-ħiliet u t-tagħlim tul il-ħajja; (11) it-tisħiħ tal-kapaċità istituzzjonali u amminstrazzjoni pubblika effiċjenti. L-objettivi tematiċi għandhom jiġu tradotti fi prijoritajiet speċifiċi għal kull Fond tal-QSK u stabbiliti fir-regoli speċifiċi għall-Fond. Artikolu 10 Qafas Strateġiku Komuni Sabiex jiġi promoss l-iżvilupp armonjuż, ibbilanċjat u sostenibbli tal-Unjoni, Qafas Strateġiku Komuni għandu jipprovdi direzzjoni strateġika lill-proċess ta’ programmar u jiffaċilita l-koordinazzjoni settorjali u territorjali fl-intervent tal-Unjoni taħt il-Fondi tal-QSK, u ma’ politiki u strumenti oħra rilevanti tal-Unjoni skont l-għanijiet u l-miri tal-istrateġija tal-Unjoni għal tkabbir intelliġenti, sostenibbli u inklużiv jittraduċi l-objettivi u l-miri tal-istrateġija tal-Unjoni għal tkabbir intelliġenti, sostenibbli u inklużiv f'azzjonijiet prinċipali għall-Fondi tal-QSK. Artikolu 11 Kontenut Il-Qafas Strateġiku Komuni għandu jistabbilixxi: (fa) il-mekkaniżmi għall-iżgurar ta' tfisser il-mezzi sabiex tintleħaq koerenza u konsistenza fl-ipprogrammar tal-Fondi tal-QSK mar-rakkomandazzjonijiet speċifiċi għall-pajjiżi skont l-Artikolu 121(2) tat-Trattat u r-rakkomandazzjonijiet relevanti tal-Kunsill adottati skont l-Artikolu 148(4) tat-Trattat. (eb) il-mekkaniżmi ta’ koordinazzjoni fost il-Fondi tal-QSK, u ma’ politiki u strumenti rilevanti oħra tal-Unjoni, inklużi strumenti esterni għall-kooperazzjoni; (c) il-prinċipji orizzontali u l-għanijiet ta’ politika trażversali għall-implimentazzjoni tal-Fondi tal-QSK; (bd) arranġamenti sabiex jiġu indirizzati l-isfidi territorjali ewlenin u l-passi li jridu jittieħdu li jinkoraġġixxu approċċ integrat li jirrifletti l-irwol ta’ għal żoni urbani, rurali, kostali u tas-sajd, kif ukoll l-isfidi speċifiċi għal żoni b’karatteristiċi territorjali partikolari msemmija fl-Artikolu 174 u 349 tat-Trattat, li jridu jiġu indirizzati mill-Fondi tal-QSK (ae) għal kull objettiv tematiku l-azzjonijiet ewlenin indikattivi ta’ valur miżjud Ewropew għoli li għandhom jiġu appoġġjati minn kull Fond tal-QSK u l-prinċipji korrispondenti għat-twettiq (df) l-oqsma il-prijoritarjiet għall-attivitajiet ta’ kooperazzjoni bejn kull wieħed mil il-Fondi tal-QSK, fejn xieraq, filwaqt li jitqiesu strateġiji makroreġjonali u tal-baċfoiri; Artikolu 12 Adozzjoni u reviżjoni L-elementi Il-Kummissjoni għandu jkollha s-setgħa li tadotta att iddelegat skont l-Artikolu 142 dwar i tal-Qafas Strateġiku Komuni li għandhom x’jaqsmu ma’ koerenza u konsistenza mal-politiki ekonomiċi tal-Istati Membri u l-Unjoni, mekkaniżmi ta’ koordinazzjoni bejn il-Fondi tal-QSK kif ukoll ma’ politiki u strumenti oħra rilevanti tal-Unjoni, il-prinċipji orizzontali u għanijiet ta’ politika transversali u l-arranġamenti sabiex ikunu indirizzati l-isfidi territorjali huma stipulati fl-Anness Ifi żmien 3 xhur mill-adozzjoni ta' dan ir-Regolament. Il-Kummissjoni għandha tingħata s-setgħa li tadotta atti ddelegati skont l-Artikolu 142 li jistabbilixxi l-elementi speċifiċi tal-Qafas Strateġiku Komuni relatati mat-twaqqif tal-azzjonijiet indikattivi ta' valur miżjud Ewropew għoli u l-prinċipji korrespondenti għat-twettiq ta’ kull objettiv tematiku u tal-prijoritajiet għall-koperazzjoni. Fejn ikun hemm tibdil maġġuri fl-istrateġija tal-Unjoni għal tkabbir imtelliġenti, sostenibbli u inklużiv, il-Kummissjoni għandha tirrevedi il-Qafas Strateġiku Komuni u, fejn xieraq, tadotta permezz ta’ Qafas Strateġiku Komuni rivedut, b’atti iddelegati skont l-Artikolu 142, emendi fl-Anness I. Fi żmien 6 xhur mill-adozzjoni ta’ reviżjoni tal-Qafas Strateġiku Komuni rivedut, l-Istati Membri għandhom jipproponu emendi, fejn meħtieġ, għall-Kuntratt ta’ Sħubija u l-programmi tagħhom sabiex tiġi żgurata l-konsistenza tagħhom mal-Qafas Strateġiku Komuni rivedut. KAPITOLU II Kuntratt ta' Sħubija Artikolu 13 Tħejjija tal-Kuntratt ta’ Sħubija 1. Kull Stat Membru għandu jħejji Kuntratt ta’ Sħubija għall-perjodu mill-1 ta’ Jannar 2014 sal-31 ta’ Diċembru 2020. 2. Il-Kuntratt ta’ Sħubija għandu jitfassal mill-Istati Membri f'kooperazzjoni mal-imsieħba li hemm referenza għalihom fl-Artikolu 5. Il-Kuntratt ta’ Sħubija għandu jiġi preparat bi djalogu mal-Kummissjoni. 3. Il-Kuntratt ta’ Sħubija għandu jkopri s-sostenn kollu mill-Fondi tal-QSK fl-Istat Membru kkonċernat. 4. Kull Stat Membru għandu jittrażmetti l-Kuntratt ta’ Sħubija tiegħu lill-Kummissjoni fi żmien 3 xhur mill-adozzjoni tal-Qafas Strateġiku Komuni. Artikolu 14 Kontenut tal-Kuntratt ta’ Sħubija Il-Kuntratt ta’ Sħubija għandu jistabbilixxi: (a) arranġamenti sabiex jiġi żgurat allinjament mal-istrateġija tal-Unjoni għal tkabbir intelliġenti, sostenibbli u inklużiv, inkluż: (i) analiżi tad-diverġenzi u l-ħtiġijiet tal-iżvilupp b’referenza għall-objettivi tematiċi, u l-azzjonijiet prinċipali definiti fil-Qafas Strateġiku Komuni u l-miri stabbiliti fir-rakkomandazzjonijiet speċifiċi għall-pajjiż skont l-Artikolu 121(2) tat-Trattat u r-rakkomandazzjonijiet rilevanti tal-Kunsill adottati taħt l-Artikoli 148(4) tat-Trattat; (ii) analiżi fil-qosor tal-evalwazzjonijiet ex ante tal-programmi li jiġġustifikaw l-għażla tal-objettivi tematiċi u l-allokazzjonijiet indikattivi tal-Fondi tal-QSK; (iii) għal kull objettiv tematiku, sommarju tar-riżultati ewlenin mistennija għal kull wieħed mill-Fondi tal-QSK; (iv) allokazzjoni indikattiva għall-appoġġ mill-Unjoni permezz ta' objettivi tematiċi fil-livell nazzjonali għal kull wieħed mill-Fondi tal-QSK, kif ukoll l-ammont indikattiv totali tal-appoġġ previst għal objettivi tat-tibdil fil-klima; (v) l-oqsma prijoritarji ewlenin għall-kooperazzjoni, filwaqt li jitqiesu, fejn applikabbli l-istrateġiji makro-reġjonali u tal-baċir tal-baħar; (vi) il-prinċipji orizzontali u l-objettivi ta’ politika għall-implimentazzjoni tal-Fondi tal-QSK; (vii) il-lista tal-programmi taħt l-FEŻR, il-FSE u l-FK, għajr dawk taħt il-mira tal-kooperazzjoni territorjali Ewropea u tal-programmi tal-FAEŻR u l-EMFF bl-allokazzjonijiet indikattivi rispettivi mill-Fond tal-QSK u skont is-sena; (b) approċċ integrat għall-iżvilupp territorjali sostnut mill-Fondi tal-QSK li jistabbilixxi: (i) il-mekkaniżmi f'livell nazzjonali u reġjonali li jiżguraw il-koordinazzjoni bejn il-Fondi tal-QSK u strumenti ta’ finanzjament oħra tal-Unjoni u nazzjonali u mal-BEI; (ii) l-arranġamenti sabiex jiġi żgurat approċċ integrat għall-użu tal-Fondi tal-QSK għall-iżvilupp territorjali ta’ żoni urbani, rurali, kostali u tas-sajd u żoni b’karatteristiċi territorjali partikolari, b’mod partikolari l-arranġamenti ta’ implimentazzjoni għall-Artikoli 28 u 29 u 99; akkompanjati, fejn xieraq, b’lista tal-ibliet li se jipparteċipaw fil-pjattaforma tal-iżvilupp urban imsemmija fl-Artikolu 8 tar-Regolament tal-FEŻR; (c) approċċ integrat għall-indirizzar tal-ħtiġijiet speċifiċi ta’ żoni ġeografiċi l-aktar milquta mill-faqar jew ta’ gruppi fil-mira bl-ogħla riskju ta’ diskriminazzjoni jew esklużjoni, b’kunsiderazzjoni speċjali għal komunitajiet marġinalizzati, fejn xieraq, inkluż l-allokazzjoni finanzjarja indikattiva għall-Fondi tal-QFS relevanti; (d) arranġamenti sabiex tiġi żgurata implimentazzjoni effettiva, inkluż: (i) tabella konsolidata tal-għanijiet u l-miri stabbiliti fil-programmi għall-qafas ta’ prestazzjoni msemmija fl-Artikolu 19(1), flimkien mal-metodoloġija u l-mekkaniżmu sabiex tiġi żgurata konsistenza tul il-programmi operazzjonali u l-Fondi tal-QSK; (ii) sommarju tal-valutazzjoni għat-twettiq tal-kondizzjonalitajiet ex ante u tal-azzjonijiet li jridu jittieħdu f’livell nazzjonali u reġjonali, u l-iskeda ta’ żmien għall-implimentazzjoni tagħhom, fejn il-kondizzjonalitajiet ex ante mhumiex sodisfatti; (iii) l-informazzjoni meħtieġa għal verifika ex ante tal-konformità mar-regoli dwar l-addizzjonalità hekk kif inhuma definiti fil-Parti Tlieta ta’ dan ir-Regolament; (iv) l-azzjonijiet meħuda għall-involviment tal-imsieħba u l-irwol tagħhom fit-tħejjija tal-Kuntratt ta’ Sħubija u r-rapport ta’ progress hekk kif inhuma definiti fl-Artikolu 46 ta’ dan ir-Regolament; (e) arranġamenti sabiex tiġi żgurata l-implimentazzjoni effiċjenti tal-Fondi tal-QSK inkluż: (i) valutazzjoni ta’ jekk hemmx ħtieġa li tiġi rinfurzata l-kapaċità amministrattiva tal-awtoritajiet u, fejn xieraq, il-benefiċjarji, u azzjonijiet li jridu jittieħdu għal dan l-iskop; (ii) sommarju tal-azzjonijiet ippjanati u l-miri korrispondenti fil-programmi sabiex jinkiseb tnaqqis fil-piż amministrattiv għall-benefiċjarji; (iii) valutazzjoni tas-sistemi eżistenti għall-iskambju tad-dejta elettronika, u l-azzjonijiet ippjanati sabiex ikunu jistgħu jsiru li l-iskambji kollha ta’ informazzjoni bejn benefiċjarji u awtoritajiet responsabbli għall-ġestjoni u l-kontroll ta’ programmi li għandhom jitwettqu biss permezz ta' skambju ta’ dejta elettronika. Artikolu 15 Adozzjoni u emenda tal-Kuntratt ta’ Sħubija 1. Il-Kummissjoni għandha tivvaluta l-konsistenza tal-Kuntratt ta' Sħubija ma' dan ir-Regolament, mal-Qafas Strateġiku Komuni, u r-rakkomandazzjonijiet speċifiċi għall-pajjiż skont l-Artikolu 121(2) tat-Trattat u r-rakkomandazzjonijiet tal-Kunsill adottati skont 148(4) tat-Trattat, filwaqt li jitqiesu l-evalwazzjonijiet ex ante tal-programmi, u għandha tagħmel osservazzjonijiet fi żmien tliet xhur mid-data tas-sottomissjoni tal-Kuntratt ta' Sħubija. L-Istat Membru għandu jipprovdi l-informazzjoni addizzjonali kollha meħtieġa u, fejn xieraq, għandu jirrevedi l-Kuntratt ta’ Sħubija. 2. Il-Kummissjoni għandha tadotta deċiżjoni, permezz ta’ atti implimentattivi, li tapprova l-Kuntratt ta’ Sħubija mhux aktar tard minn sitt xhur wara s-sottomissjoni tiegħu mill-Istat Membru, sakemm kwalunkwe osservazzjoni magħmula mill-Kummissjoni tkun tqieset b’mod sodisfaċenti. Il-Kuntratt ta’ Sħubija ma għandux jidħol fis-seħħ qabel l-1 ta’ Jannar 2014. 3. Fejn Stat Membru jipproponi emenda għall-Kuntratt ta’ Sħubija, il-Kummissjoni għandha twettaq valutazzjoni skont il-paragrafu 1 u, fejn xieraq, għandha tadotta deċiżjoni, permezz ta’ atti implimentattivi, li tapprova l-emenda. KAPITOLU III Konċentrazzjoni tematika, kondizzjonalitajiet ex ante u analiżi tal-prestazzjoni Artikolu 16 Konċentrazzjoni tematika L-Istati Membri għandhom jikkonċentraw is-sostenn, skont ir-Regolamenti speċifiċi għall-Fond, fuq azzjonijiet li jġibu l-akbar valur miżjud fir-rigward tal-istrateġija tal-Unjoni tgħal tkabbir intelliġenti, sostenibbli u inklużiv, li jindirizzaw l-isfidi identifikati fir-rakkomandazzjonijiet speċifiċi għall-pajjiż skont l-Artikolu 121(2) tat-Trattat u r-rakkomandazzjonijiet rilevanti tal-Kunsill adottati skont l-Artikolu 148(4) tat-Trattat, u li jqisu l-ħtiġijiet nazzjonali u reġjonali. Artikolu 17 Kundizzjonalitajiet ex ante 1. Kondizzjonalitajiet ex ante għandhom ikunu definiti għal kull Fond tal-QSK fir-regoli speċifiċi għall-Fond. 2. L-Istati Membri għandhom jivvalutaw jekk il-kundizzjonalitajiet ex ante humiex sodisfatti. 3. Fejn il-kondizzjonalitajiet ex ante ma jiġux sodisfatti fid-data tat-trażmissjoni tal-Kuntratt ta’ Sħubija, l-Istati Membri għandhom jistabbilixxu fil-Kuntratt ta’ Sħubija sommarju tal-azzjonijiet li jridu jittieħdu fil-livell nazzjonali jew reġjonali u l-iskeda għall-implimentazzjoni tagħhom, sabiex jiżguraw li jiġu sodisfatti mhux aktar tard minn sentejn wara l-adozzjoni tas-Sħubija ta' Kuntratt jew sal-31 ta’ Diċembru 2016, liema waħda tiġi l-ewwel. 4. L-Istati Membri għandhom jistabbilixxu l-azzjonijiet dettaljati relatati mas-sodisfazzjoni tal-kondizzjonalitajiet ex ante, inkluż l-iskeda ta’ żmien għall-implimentazzjoni tagħhom, fil-programmi rilevanti 5. Il-Kummissjoni għandha tivvaluta l-informazzjoni provduta dwar is-sodisfazzjon tal-kondizzjonalitajiet ex ante fil-qafas tal-valutazzjoni tagħha tal-Kuntratt ta’ Sħubija u l-programmi. Tista’ tiddeċiedi, meta tadotta programm, li tissospendi l-ħlasijiet interim kollha jew parti minnhom għal programm sat-tlestija sodisfaċenti tal-azzjonijiet sabiex tiġi sodisfatta kondizzjonalità ex ante. In-nuqqas li jitlestew l-azzjonijiet sabiex tiġi sodisfatta kondizzjonalità ex ante sad-data tal-iskadenza stabbilita fil-programm għandu jikkostitwixxi bażi għas-sospensjoni tal-ħlasijiet mill-Kummissjoni. 6. Il-paragrafi 1 u 5 ma għandhomx japplikaw għall-programmi taħt l-objettiv ta' kooperazzjoni territorjali Ewropea. Artikolu 18 Riżerva għall-prestazzjoni 5% tar-riżorsi allokati għal kull Fond tal-QSK u Stat Membru, bl-eċċezzjoni tar-riżorsi allokati għall-mira tal-kooperazzjoni territorjali Ewropea u għat-Titolu V tar-Regolament tal-EMFF, għandhom jikkostitwixxu riżerva għall-prestazzjoni li għandha tiġi allokata skont l-Artikolu 20. Artikolu 19 Analiżi tal-prestazzjoni 1. Il-Kummissjoni, f’kooperazzjoni mal-Istati Membri, għandha twettaq analiżi tal-prestazzjoni tal-programmi f’kull Stat Membru fl-2017 u fl-2019, b'referenza għall-qafas tal-prestazzjoni stabbilit fil-Kuntratt ta' Sħubija u l-programmi rispettivi. Il-metodu biex jiġi stabbilit qafas ta’ prestazzjoni huwa spjegat fl-Anness II. 2. L-analiżi għandha teżamina l-ksib tal-għanijiet tal-programmi fil-livell ta’ prijoritajiet, abbażi tal-informazzjoni u l-valutazzjonijiet ippreżentati fir-rapporti dwar il-progress ippreżentati mill-Istati Membri fis-snin 2017 u 2019. Artikolu 20 Allokazzjoni ta' riżerva għall-prestazzjoni 1. Fejn l-analiżi tal-prestazzjoni mwettqa fl-2017 tiżvela li prijorità fi ħdan programm ma tkunx kisbet l-għanijiet tiegħu stabbiliti għas-sena 2016, il-Kummissjoni għandha tagħmel rakkomandazzjonijiet lill-Istat Membru kkonċernat. 2. Abbażi tal-analiżi li ssir fl-2019, il-Kummissjoni għandha tadotta deċiżjoni, permezz ta' atti ta' implimentazzjoni, biex tiddetermina l-programmi u l-prijoritajiet li jkunu kisbu l-miri tagħhom għal kull wieħed mill-Fondi tal-QSK u għal kull Stat Membru. L-Istat Membru għandu jipproponi l-allokazzjoni tar-riżerva għall-prestazzjoni għall-programmi u l-prijoritajiet stabbiliti f'dik id-deċiżjoni tal-Kummissjoni. Il-Kummissjoni għandha tapprova l-emenda għall-programmi kkonċernati skont l-Artikolu 26. Fejn Stat Membru ma jissottomettix l-informazzjoni f’konformità mal-Artikolu 46(2) u (3), ir-riżerva għalal-prestazzjoni għall-programmi jew il-prijoritajiet ikkonċernati, jew il-prijorità kkonċernat ma għandhiex tiġi allokata. 3. Fejn ikun hemm evidenza li tirriżulta minn reviżjoni tal-prestazzjoni li prijorità tkun naqset milli tikseb l-għanijiet stabbiliti fil-qafas tal-prestazzjoni, il-Kummissjoni tista' tissospendi l-ħlas interim kollu jew parti minnu ta’ prijorità ta’ programm f'konformità mal-proċedura stabbilita mar-regoli speċifiċi għall-Fond. 4. Fejn il-Kummissjoni, abbażi tal-eżami tar-rapport ta’ implimentazzjoni finali tal-programm, tistabbilixxi nuqqas serju sabiex jinkisbu l-miri stabbiliti fil-qafas tal-prestazzjoni, tista’ tapplika korrezzjonijiet finanzjarji fir-rigward tal-prijoritajiet ikkonċernati skont ir-regoli speċifiċi għall-Fond. Il-Kummissjoni għandha tingħata s-setgħa li tadotta atti delegati skont l-Artikolu 142 li jistabbilixxi l-kriterji u l-metodoloġija għad-determinazzjoni tal-livell ta' korrezzjoni finanzjarja li trid tiġi applikata. . 5. Il-paragrafu 2 ma għandux japplika għal programmi taħt l-għan tal-kooperazzjoni territorjali Ewropea u għat-Titolu V tar-Regolament tal-EMFF. KAPITOLU IV Kondizzjonalitajiet makroekonomiċi Artikolu 21 Kondizzjonalità marbuta mal-koordinazzjoni tal-politiki ekonomiċi tal-Istati Membri 1. Il-Kummissjoni għandha titlob lil xi Stat Membru biex janalizza u jipproponi emendi għall-Kuntratt ta’ Sħubija u l-programmi relevanti tiegħu, fejn dan ikun meħtieġ: (a) għall-appoġġ tal-implimentazzjoni ta' rakkomandazzjoni, indirizzata lill-Istat Membru kkonċernat u adottat skont l-Artikoli 121(2) u/jew 148(4) tat-Trattat, jew għall-appoġġ tal-miżuri ta' implimentazzjoni indirizzati lill-Istat Membru kkonċernat u adottat skont l-Artikolu 136(1) tat-Trattat; (b) għall-appoġġ tal-implimentazzjoni ta' rakkomandazzjoni tal-Kunsill indirizzata lill-Istat Membru kkonċernat u adottat skont l-Artikolu 126(7) tat-Trattat; (c) għall-appoġġ tal-implimentazzjoni ta' rakkomandazzjoni tal-Kunsill indirizzata lill-Istat Membru kkonċernat u adottata skont l-Artikolu 7(2) tar-Regolament (UE) Nru .../2011 [dwar il-prevenzjoni u l-korrezzjoni ta' żbilanċi makroekonomiċi], sakemm dawn l-emendi jitqiesu meħtieġa biex jgħinu fil-korrezzjoni tal-iżbilanċi makroekonomiċi; jew (d) għall-immassimizzar tal-impatt tat-tkabbir u l-kompetittività tal-Fond tal-QSK disponibbli skont il-paragrafu 4, jekk Stat Membru jissodisfa waħda mill-kundizzjonijiet li ġejjin: (i) Assistenza finanzjarja tal-Unjoni tingħatalu skont ir-Regolament (UE) No 407/2010; (ii) assistenza finanzjarja fuq terminu medju tingħatalu skont ir-Regolament (KE) Nru 332/2002[24]; (iii) assistenza finanzjarja fis-sura ta' għoti b'self mill-MES tingħatalu skont it-Trattat li jistabbilixxi l-Mekkaniżmu Ewropew ta' Stabbiltà. 2. L-Istat Membru għandu jressaq proposta biex isiru emendi fuq il-Kuntratt ta' Sħubija u l-programmi relevanti fi żmien xahar. Jekk meħtieġ, il-Kummissjoni għandha tagħmel kummenti fi żmien xahar minn meta jitressqu l-emendi, u f'dan il-każ l-Istat Membru għandu jerġa' jressaq il-proposta tiegħu fi żmien xahar. 3. Fejn il-Kummissjoni ma tkunx għamlet kummenti jew fejn il-kummenti tagħha jkunu ġew ikkunsidrati b'mod xieraq, il-Kummissjoni għandha tadotta deċiżjoni li tapprova l-emendi għall-Kuntratt ta' Sħubija u l-programmi relevanti mingħajr dewmien żejjed. 4. B'deroga mill-paragrafu 1, fejn l-assistenza finanzjarja tingħata lil Stat Membru skont il-paragrafu 1(d) u tkun marbuta ma' programm ta' aġġustament, il-Kummissjoni tista', mingħajr ebda propsota mill-Istat Membru, temenda l-Kuntratt ta' Sħubija u l-programmi bil-għan tal-immassimizzar tal-impatt tat-tkabbir u l-kompetittività tal-Fondi tal-QSK disponibbli. Biex tiżgura l-implimentazzjoni effettiva tal-Kuntratt ta' Sħubija u l-programmi relevanti, il-Kummissjoni għandha tinvolvi ruħha fil-ġestjoni kif inhu spjegat fil-programm ta' aġġustament jew fil-Memorandum ta' Spjegazzjoni ffirmat mill-Istat Membru kkonċernat. 5. Fejn l-Istat Membru jonqos milli jwieġeb għat-talba tal-Kummissjoni li hija msemmija fil-paragrafu 1, jew ma jweġibx b'mod xieraq fi żmien xahar għall-kummenti tal-Kummissjoni li huma msemmija fil-paragrafu 2, il-Kummissjoni tista', fi żmien tliet xhur minn meta tagħmel il-kummenti, tadotta deċiżjoni, permezz ta' atti ta' implimentazzjoni, li tissospendi parti mill-ammont jew l-ammont kollu tal-ħlasijiet għall-programmi kkonċernati. 6. Il-Kummissjoni għandha tissospendi, permezz ta' atti ta' implimentazzjoni, parti mill-ammont jew l-ammont kollu tal-ħlasijiet u l-impenji għall-programmi kkonċernati fejn: (a) il-Kunsill jiddeċiedi li l-Istat Membru ma jikkonformax ma' miżuri speċifiċi stabbiliti mill-Kunsill skont l-Artikolu 136(1) tat-Trattat; (b) il-Kunsill jiddeċiedi, skont l-Artikolu 126(8) jew l-Artikolu 126(11) tat-Trattat, li l-Istat Membru kkonċernat ma jkunx ħa azzjoni effettiva biex jirranġa d-defiċit eċċessiv tiegħu; (c) il-Kunsill jikkonkludi, skont l-Artikolu 8(3) tar-Regolament (UE) Nru […]/2011 [dwar il-prevenzjoni u l-korrezzjoni ta' żbilanċi makroekonomiċi] li, f'żewġ ċirkostanzi suċċessivi, l-Istat Membru ma jkunx ressaq pjan ta' azzjoni korrettiva suffiċjenti jew il-Kunsill jadotta deċiżjoni fejn jiddikjara nuqqas ta' konformità mal-Artikolu 10(4) ta' dak ir-Regolament; (d) il-Kummissjoni tikkonkludi li l-Istat Membru ma jkunx ħa miżuri biex jimplimenta l-programm ta' aġġustament imsemmi fir-Regolament tal-Kunsill (UE) Nru 407/2010 jew ir-Regolament tal-Kunsill (KE) Nru 332/2002 u b'konsegwenza ta' dan tiddeċiedi li ma tawtorizzax il-ħlas tal-assistenza finanzjarja lil dan l-Istat Membru; jew (e) il-Bord tad-Diretturi tal-mekkaniżmu Ewropew ta' stabbiltà jikkonkludi li l-kundizzjonalità marbuta mal-assistenza finanzjarja tal-MES fis-sura ta' għoti b'self mill-MES lill-Istat Membru kkonċernat ma tkunx ġiet issodisfatta u b'konsegwenza ta' dan jiddeċiedi li ma jħallasx l-appoġġ ta' stabbiltà li jkun ġie allokat. 7. Fid-deċiżjoni ta' sospensjoni ta' parti mill-ammont jew tal-ammont kollu tal-ħlasijiet jew impenji skont il-paragrafu 5 u 6 rispettivament, il-Kummissjoni għandha tiżgura li s-sospensjoni tkun proporzjonali u effettiva, b'kunsiderazzjoni għaċ-ċirkostanzi ekonomiċi u soċjali tal-Istat Membru kkonċernat, partikolarment fir-rigward tal-ugwaljanza fit-trattament bejn l-Istati Membri, u partikolarment fir-rigward tal-impatt tas-sospensjoni fuq l-ekonomija tal-Istat Membru kkonċernat. 8. Il-Kummissjoni għandha, mingħajr dewmien, tneħħi s-sospensjoni fuq il-pagamenti u l-impenji meta Stat Membru jipproponi emendi għall-Kuntratt ta' Sħubija u l-programmi relevanti kif jintalab mill-Kummissjoni, li tkun approvathom u, fejn applikabbli: (a) il-Kunsill ikun iddeċieda li l-Istat Membru jikkonforma ma' miżuri speċifiċi stabbiliti mill-Kunsill skont l-Artikolu 136(1) tat-Trattat; (b) il-proċedura ta' defiċit eċċessiv tinżamm pendenti skont l-Artikolu 9 tar-Regolament (KE) Nru 1467/97 jew il-Kunsill jiddeċiedi li, skont l-Artikolu 126(12) tat-Trattat li jabroga d-deċiżjoni dwar l-eżistenza ta' defiċit eċċessiv; (c) il-Kunsill ikun approva pjan ta' azzjoni korrettiva mressaq mill-Istat Membru kkonċernat skont l-Artikolu 8(2) tar-Regolament (UE) Nru […] [ir-Regolament tal-EIP] jew il-proċedura dwar żbilanċ eċċessiv tiġi sospiża skont l-Artikolu 10(5) ta' dak ir-Regolament jew il-Kunsill ikun għalaq il-proċedura ta' żbilanċ eċċessiv skont l-Artikolu 11 ta' dak ir-Regolament; (d) il-Kummissjoni tkun ikkonkludiet li l-Istat Membru ma jkunx ħa miżuri biex jimplimenta l-programm ta' aġġustament imsemmi fir-Regolament tal-Kunsill (UE) Nru 407/2010 jew ir-Regolament tal-Kunsill (KE) Nru 332/2002 u b'konsegwenza ta' dan tiddeċiedi li tawtorizza l-ħlas tal-assistenza finanzjarja lil dan l-Istat Membru; jew (e) il-Bord tad-Diretturi tal-mekkaniżmu Ewropew ta' stabbiltà jkun ikkonkluda li l-kundizzjonalità marbuta mal-assistenza finanzjarja tal-MES fis-sura ta' għoti b'self mill-MES lill-Istat Membru kkonċernat ma tkun ġiet issodisfatta u b'konsegwenza ta' dan jiddeċiedi li jħallas l-appoġġ ta' stabbiltà li jkun ġie allokat. Fl-istess ħin, il-Kunsill għandu jiddeċiedi, fuq proposta mill-Kummissjoni, li jerġa’ jipprovdi l-baġit tal-impenji sospiżi skont l-Artikolu 8 tar-Regolament tal-Kunsill (UE) Nru […] li jistabbilixxi l-qafas finanzjarju pluriennali għas-snin 2014 sa 2020. Artikolu 22 Żieda fil-ħlasijiet lil Stat Membru b’diffikultajiet baġitarji temporanji 1. Fuq it-talba ta' Stat Membri, il-pagamenti interim u l-pagamenti tal-bilanċ finali jistgħu jiżdiedu b'10 punti perċentwali aktar mir-rata ta' kofinanzjament applikabbli għal kull prijorità għall-FEŻR, l-FSE u l-FK jew għal kull miżura għall-FAEŻR u l-EMFF. Ir-rata miżjuda, li ma tistax taqbeż il-100%, għandha tapplika għal talbiet għal ħlas li jirrigwarda l-perjodu fiskali li fih l-Istat Membru jkun ressaq it-talba tiegħu u f'perjodi fiskali sussegwenti li matulhom l-Istat Membru jkun issodisfa waħda mill-kundizzjonijiet li ġejjin: (a) fejn l-Istat Membru kkonċernat ikun adotta l-euro, huwa jirċievi għajnuna makrofinanzjarja mill-Unjoni skont ir-Regolament tal-Kunsill (UE) Nru 407/2010[25]; (b) fejn l-Istat Membru kkonċernat ma jkunx adotta l-euro, huwa jirċievi għajnuna finanzjarja fuq perjodu ta’ żmien medju skont ir-Regolament tal-Kunsill (KE) Nru 332/2002[26]; (c) l-għajnuna finanzjarja ssir disponibbli għalih skont it-Trattat li jistabbilixxi l-Mekkaniżmu